qundao/data-zh-poetry huggingface dataset:
寄顾梁汾舍人三十韵
作者：吴兆骞
朝代：清
体裁：五言排律

昔岁家吴会，诸公问越盟。逢君发未燥，入座目俱成。倒屣孝名早，披襟意气倾。高文何粲粲，雅论各觥觥。携手惭连璧，同心喜报琼。时邀山馆醉，每爱水楼晴。夜月褰珠箔，春风敞绣楹。花回青翰小，柳系绿騣轻。丽曲能调管，新诗即谱筝。漏随铜史促，杯为玉人擎。但任嵇生诞，那知许劭评。誉方推二妙，语不数三明。往事星霜改，新愁关塞萦。予悲玄朔橘，汝谢赤墀樱。老去馀华鬓，书来自素诚。悢悢询谪戍，款款话平生。跪读烹鱼字，悲吟别鹄声。风流如在眼，雨泣飒缘缨。末契嗟何托，良俦叹莫并。栖迟成北叟，浩荡寄东瀛。暮齿家何在，穷荒岁屡更。将同温序梦，幸似宋人盲。世事随殊俗，生涯共老伧。矕龙徒奋采，鶗鴂恐先鸣。漫说逢杨意，偏难召少卿。旧游怜转烛，今贱怆闻笙。舞鹤廛边水，和龙塞外城。三秋空漠漠，万里独怦怦。道远怀琼树，宵长望玉衡。如蒙子公力，终到汉西京。
密将山晚归柬陈卫玉冯玉文
作者：吴兆骞
朝代：清
体裁：五言律诗

独往秋峰里，寥寥远度钟。烧痕依岸尽，林影入江重。有恨空横笛，无家且赁舂。天涯烽火遍，吾道竟谁容。
寒食大雪
作者：吴兆骞
朝代：清
体裁：五言律诗

寒食边庭雪，严阴郁未开。遥怜战场柳，春色几时来。客泪沾笳吹，乡心托酒杯。莺花何处好，万里梦吴台。
寒食日作
作者：吴兆骞
朝代：清
体裁：七言律诗

昨岁从军粟末城，今年寒食尚行营。干戈祗益他乡泪，时序偏伤故国情。雪霁塞沙堪射兔，天寒边柳不闻莺。年华已分沙场老，敢向春风恨远征。
对月
作者：吴兆骞
朝代：清
体裁：五言律诗

晖晖明月迥，遥吐雪山岑。一片婵娟影，千秋离别心。寒生青桂落，光入绛河沉。惆怅沙场外，苍然霜露深。
寺楼晓望有怀
作者：吴兆骞
朝代：清
体裁：七言律诗

高楼帘幕俯江澜，楼外风微雾未残。鸦色半天凝碛晓，雁声七月动边寒。绿尊无处寻文举，皂帽何人识幼安。消息中原频断绝，几逢归骑问桑乾。
寺楼雨望怀杨友声
作者：吴兆骞
朝代：清
体裁：五言律诗

北风吹雨色，日暮遍江浔。木叶千山冷，松阴百里深。楼台纷远目，砧杵动离心。遥忆求羊径，萧条孰尔寻。
寿郭明府
作者：吴兆骞
朝代：清
体裁：七言律诗

红蕖玉淑映晨霞，百里江皋早放衙。风偃讼庭闻绿绮，日长仙阁有丹砂。共看香令衣如绣，欲问神人枣似瓜。今日试听循吏颂，知君清誉满京华。
封祀长白山二十韵
作者：吴兆骞
朝代：清
体裁：五言排律

配极神山峻，修封帝命崇。金函新建岳，玉检此升中。咸秩遵虞典，昌期答汉功。星轺瞻二使，云燎视三公。戴斗原承北，苞祗独峙东。千年今值圣，万岁昔闻嵩。地接兴龙近，天开翥凤雄。嵯峨分气象，奥穾辟鸿濛。五畤仪还陋，三祠礼自同。宗禋通肸蚃，展采契昭融。圭璧陈缇帟，骍驹袭锦幪。日华遥合扇，云气迥成宫。列嶂辉琼雪，双流亘玉虹。壮哉符宝势，赫矣丽璇穹。仙霭凝岩紫，高霞锦野红。何须传纵雉，已见永垂鸿。芝木祥侔岱，枌榆祀比丰。紫坛三望遍，绛节百神通。运喜逢文命，书惭献所忠。圣皇长有道，灵秩庆无穷。
将发沈阳过子长饮怆然有作
作者：吴兆骞
朝代：清
体裁：七言律诗

日暮离心共黯然，相看涕泗酒杯前。最怜去住逢今夕，转忆情亲是昨年。地入乌龙云接海，人过玄菟雪为天。与君万里同羁戍，无那孤蓬更极边。
将进酒
作者：吴兆骞
朝代：清
体裁：五言律诗

弦管郁金堂，乌栖夜有霜。玉羁邀上客，罗袖出名倡。漏促银虬咽，尊浮绿蚁芳。明朝歌舞处，又拟向平阳。
小乌稽
作者：吴兆骞
朝代：清

连峰如黛逐人来，一到频惊暝色催。坏道沙喧天外雨，崩崖石走地中雷。千年冰雪晴还湿，万木云霾午未开。明发前林更巉绝，侧身修坂倍生哀。
少年行
作者：吴兆骞
朝代：清
体裁：古风

少年便弓马，落魄无所忧。自矜紫台客，爱作朱门游。曾陪北部大都尉，新事西京博陆侯。三月春风满京国。待诏期门执长戟。铜驼街畔臂鹰归，金马门前赐衣出。天书趣拜羽林郎。腰间镂带黄金珰。鹦鹉杯传仙液暖，鵔鸃冠插翠緌长。归来塞外驱驷马。宾御如云曜原野。落雕都护揖车前，射雉参军候铃下。骄奢直儗彻侯家，贫贱宁怜旧游者。海东健儿浴铁衣，沙场几度决重围。有功不解谒权贵，战如熊虎谁知之。
山中
作者：吴兆骞
朝代：清
体裁：七言律诗

山下长烟松桧林，山家往往住层岑。泉飞丹嶂秋岚湿，叶下苍溪晚径深。折芰每怜人独坐，采参时见客相寻。烟霞不少中原地，十载殊方愧滞淫。
山中晚行至阿波屯宿
作者：吴兆骞
朝代：清
体裁：五言律诗

不尽烟峦里，驱车日暮回。一溪纡岭戍，十里及烽台。猎火云中出，征途树杪来。宁知豺虎窟，税驾欲徘徊。
山夜观打鱼
作者：吴兆骞
朝代：清
体裁：古风

东峰暮云里，岩壑纷坡陀。连山见野火，隔浦闻渔歌。榆溪秋半绿冰合，石梁夜深赪鲤多。岩下鲛宫百馀尺。椎冰张网那可得。袅袅秋风吹早寒，羊裘倚钓空愁立。
山斋晚眺怀朱子蓉
作者：吴兆骞
朝代：清
体裁：五言律诗

多少怀人意，苍茫独倚阑。翠屏秋雨歇，锦障夕霞残。草色含风细，钟声度涧寒。芳兰堪赠远，无那隔烟峦。
山海关
作者：吴兆骞
朝代：清
体裁：七言律诗

回合千峰起塞垣，汉家曾此限中原。城临辽海雄南部，地枕燕山控北门。寂寞鸡鸣今锁钥，凄凉龙战昔乾坤。高台谁忆中山业，远目苍苍白草昏。
山行有怀旧游诸子
作者：吴兆骞
朝代：清
体裁：七言律诗

冰雪崚嶒带远川，北风驱马夕阳边。山晴旷望黄羊碛，岁暮峥嵘白雁天。少壮已过多难日，风流空忆昔游年。悲歌不尽乡关思，泣向沙场倍黯然。
岳州
作者：吴兆骞
朝代：清
体裁：七言律诗

城头山色倚嵯峨，不尽群峰积翠过。地拥楼台三楚丽，湖开南北五溪多。黄陵夜静湘君瑟，青草春生梦泽波。欲向芳洲搴宿莽，美人无处奈愁何。
巫山高
作者：吴兆骞
朝代：清
体裁：五言律诗

白帝通巫峡，黄牛对楚台。阳云当日梦，暮雨至今来。树色连冬落，猿声接晓哀。高丘遗庙在，想像佩环回。
己亥正月朔夜同子长小饮口占
作者：吴兆骞
朝代：清
体裁：七言律诗

条风淑景动皇州，孤客相逢尚滞留。万里共伤多难日，三春谁记少年游。姓名谗枉悲青史，门次凋残累白头。遥夜思归不成寐，角声吹彻五更愁。
帐中作示雁群
作者：吴兆骞
朝代：清
体裁：七言律诗

白草高原绕拂庐，长天凝望意何如。关山夜月悲龙笛，江海秋风隔雁书。摇落漫惊时序改，艰难空惜故人疏。只今转徙随羊马，敢向长沙问谪居。
帐中夜坐
作者：吴兆骞
朝代：清
体裁：五言律诗

虚帐风初霁，长宵露欲侵。银河垂碛外，珠斗落峰阴。独下闻笳泪，谁怜击筑心。南鸿飞渐少，何处寄归音。
帐夜
作者：吴兆骞
朝代：清

穹帐连山落月斜，梦回孤客尚天涯。雁飞白草年年雪，人老黄榆夜夜笳。驿路几通南国使，风云不断北庭沙。春衣少妇空相寄，五月边城未着花。
帐夜
作者：吴兆骞
朝代：清
体裁：七言律诗

穹帐连山落月斜，梦回孤客尚天涯。雁飞白草年年雪，人老黄榆夜夜笳。驿路几通南国使，风云不断北庭沙。春衣少妇空相寄，五月边头未着花。
席上赋得吴郡
作者：吴兆骞
朝代：清
体裁：五言律诗

踞虎馀神迹，疏龙儗帝州。九途环绿水，万户夹朱楼。花柳先春见，笙歌入夜游。谁知张翰意，鲈脍动乡愁。
席上赠张子
作者：吴兆骞
朝代：清
体裁：七言律诗

日夕山堂草木深，相逢偏作越人吟。尊前空尽新知乐，笛里难传故国心。玉垒宦游思剑外，铜鱼乡信隔江浔。干戈十载成漂泊，矫首南云泪满襟。
广宁道中作
作者：吴兆骞
朝代：清
体裁：七言律诗

巫闾千嶂削芙蓉，走马东来翠几重。残碣久迷辽日月，毁垣犹记汉提封。射雕旧俗争驰猎，买犊新田早事农。共道广轮今一统，朔云十载罢传烽。
庚子至日书怀三十韵
作者：吴兆骞
朝代：清
体裁：五言排律

旧国归难定，他乡节又迁。岁时仍玉琯，云物自冰天。漫喜微阳复，徒伤往虑牵。星行方转次，灰死欲重然。浪迹龙堆外，回肠鲤对年。重闱时问寝，诸弟日随肩。宴笑潘舆乐，欢娱莱袖鲜。举觞南至日，献袜北堂筵。座拥缇帷烛，歌清玉柱弦。土风遗赤豆，庭诰续青编。节比元正重，家钦祖德传。趋承犹记忆，门次已颠连。家远三年别，愁深五夜煎。寸心徐庶乱，百口郤公怜。薏苡人谁辨，申椒世所捐。含悽望乡国，揽涕托旌旃。土室难淹久，毡裘失静便。沙崩空碛断，雪霁乱峰悬。寻眺非吴苑，生涯且朔边。羁心黄鹄曲，归路白狼川。敢道文章误，翻惭性命全。戛羹愁寄食，作赋忆归田。西笑何时释，南枝只梦旋。有怀成十志，无处饱三鳣。旧已哀豺遘，今犹畏鹘拳。物情随贵贱，吾道任迍邅。锻翮嵇中散，依人王仲宣。日迟玄陆景，春隔紫台烟。客鬓将三十，亲庭渺八千。感时何限恨，肠断白华篇。
庾度支肩吾侍宴
作者：吴兆骞
朝代：清
体裁：古风

期门宵警跸，辇路晓回銮。属车开月羽，容卫载风鸢。曙色新丰远，春阴太液寒。文莺留绮树，华桐媚远山。珠旗花际出，琼钑柳中看。缇帷丽平野，綵吹震长峦。宛转鱼龙戏，纷陈爵马盘。分禊群工醉，赐酺万方欢。徒知荐渌水，空愧颂猗兰。
庾开府信咏怀
作者：吴兆骞
朝代：清
体裁：五言排律

公主思乡馆，将军出塞台。共此关山别，谁怜旧国哀。归路胡云断，羁心羌笛催。南音终日操，北雁几时回。玉碗无消息，珠帘有劫灰。唯馀霸陵岸，王粲独徘徊。
开元宫词
作者：吴兆骞
朝代：清
体裁：七言绝句

春来水殿锁潺潺，阿监传呼召玉环。十部龟兹齐度曲，夜深歌舞到花间。
张侍郎斋观山水昼卷歌
作者：吴兆骞
朝代：清
体裁：古风

张公静者流，萧然寡尘虑。昨出名山圆，知爱沧洲趣。粲粲纨素色，历历烟霞峰。彷佛草堂上，坐对松岩风。樛枝巃嵷倚山阁。似有樵声出云壑。瑶草萋萋暖欲生，石华濛濛寒不落。涧边接饮垂清猿，林上将雏引双鹤。闻君昔憩嵩丘山。紫翠岩庭缥缈间。手倚凤笙坐磐石，双双玉女芙蓉鬟。朅来尘世空茫然，矫首仙城不可攀。却顾丹青意惝恍。十载关山倦轮鞅。回崖疑入天坛松，悬瀑如闻石淙响。满眼林泉故国游。怜君丘壑旧风流。郑虔漫自矜三绝，张载惟应儗四愁。
张坦公侍郎斋中观白莲歌
作者：吴兆骞
朝代：清
体裁：古风

高堂日暮收微雨。坐对莲潭不知暑。帘栊窈窕吹芳菲，召客看花酒如乳。玉壶绮馔当轩开。捲幔荷风面面来。花枝入座香欲动，皎如月出临瑶台。庭影离离媚将夕。池光汎艳凝珍席。素裳欲逐鲜飙轻，粉态愁侵晚云湿。起坐高歌按采莲。笛声寥亮惊四筵。惆怅边寒易零落，容华倾国谁相怜。我家池馆临江甸。灼灼芙蕖照人面。罗袖风微兰桨轻，金塘玉溆长相见。自从漂泊龙庭前，斗柄秋风几回变。漾楫蘋思渌水洲，闻歌尚忆朱楼宴。旧国风流怨锦帆，殊方星岁悲银箭。持觞酌我我岂违。弹弦拂柱酣驰晖。碧云遥遥月初上，醉倚金鞍忘却归。还怜公等京华去，此地看花更有谁。
张坦公先生谈甲申岁河北讨贼之事感赋
作者：吴兆骞
朝代：清
体裁：七言律诗

风尘铜马帝城昏，痛哭孤臣出蓟门。侠客濮阳藏季布，义旗河朔奉刘琨。乌号异代徒馀恨，龙战当时岂报恩。赤社既移终不复，空怜心计尽中原。
张散骑正见汎舟
作者：吴兆骞
朝代：清
体裁：五言排律

仙郎初赐沐，上客事行游。试出千金堰，还登云母舟。兰桡回枉渚，锦䋏向芳洲。雨歇花疑暮，风归雁带秋。碧涧文虹饮，丹岑夕景收。未曾绣披拥，先听采菱讴。
径僻
作者：吴兆骞
朝代：清
体裁：五言律诗

径僻人过少，山空鸟度稀。乱沙寒不起，急雪暮频飞。独对他乡酒，犹披昨岁衣。故山扬子外，漂泊未成归。
徐仆射陵春情
作者：吴兆骞
朝代：清
体裁：五言排律

春归严气解，草长艳阳还。银箭传迟日，香篝减薄寒。蝉扇迎风浅，罗衣入晚单。纤柳分黄约，倡桃学锦檀。年芳窗际度，花胜镜中看。殷勤怀蕙草，留取寄阑干。
徐内史悱酬友
作者：吴兆骞
朝代：清
体裁：古风

疏龙起汉阙，践华表秦城。山川开险介，楼观壮神坰。丽谯侵汉远，崇雉入云平。乘墉时绝目，西北见咸京。桂宫通复道，柘馆抗飞甍。光风金爵举，斐云露掌明。三条跃飞燕，九市扬华缨。少年负豪侠，结客飞英声。五陵争博进，三河习射生。思逐骠姚战，羞邀剧孟名。何当逢汉主，负羽出幽并。
忆旧书情寄陈子长一百韵
作者：吴兆骞
朝代：清
体裁：五言排律

绝域黄龙外，长城玄菟边。羁栖仍万里，离别欲三年。天远浮云蔽，山深积雪偏。永怀心莫展，延眺目悽然。坐惜佳人渺，空惊迥路悬。回肠频雁帛，吊影只鸡田。忆昨淹梁狱，当时尽汉贤。共嗟丞相系，独讶谤书传。牍背侵周勃，装赀枉马援。逢君何磊落，向我各潺湲。乳贙心长怯，鸣鸡志不悛。洁飧梧象侧，赠缟竹囚前。黯黯皋陶庙，荧荧贯索躔。一言饶契托，十死共迍邅。抚事惟悲啸，忘形且醉眠。非关交易合，直是道能全。命酒青觞并，催诗绛蜡燃。斯人哀木索，俗士笑丹铅。共诧黄门寺，翻多白雪篇。势犹居画地，情儗问高天。赋笔摧鹦鹉，啼痕洒杜鹃。上台终不曜，庶女竟蒙愆。已自宽秦格，还谁辨楚荃。锄兰方侘傺，泛梗忽联翩。雁碛嗟俱窜，骊歌竟我先。春风都市柳，晓日潞河烟。南浦难追祖，西曹黯独煎。魂应随去马，胆尚畏饥鹯。屡抱羁人愤，何堪别绪牵。棘庭才判袂，蓬辖倏随肩。去国崔亭伯，无家王仲宣。幸存馀齿在，敢论旧丘捐。客望迷山雨，征途乱野鸢。风沙横地合，障塞极云联。白日阴辽海，黄尘度蓟堧。关春榆莽莽，边雪草芊芊。平郭无停轨，句骊更扣舷。相迎珠勒远，披对赭衣穿。暂喜冰天外，重看玉树连。含辛谈出塞，把臂话辞燕。款款低乌帽，依依坐马鞯。望衡时晤语，秉烛日周还。夜席衔金碗，晴原簇玉鞭。剑歌何激楚，酒赋自缠绵。道屈才还大，情深骨已镌。久谙行役贱，犹得故人怜。仁祖能贻米，延之屡乞钱。相哀赋穷鸟，独恨咏鸣蝉。方儗长栖并，宁知更播迁。倚阑心眷眷，沾轼涕涟涟。笛咽翔凫曲，琴摧去鹤弦。晚风凄别幌，夜月澹离筵。无复形将影，徒伤筈与弦。柳长空折赠，蓬转任翩翾。歧路嗟何及，关山各勉旃。无期知此别，有约忆同妍。桃馆消魂地，才堂送客廛。良游应已矣，吾道讵终焉。虎口残魂脱，羊肠覆辙骈。雨昏江气白，雾宿岭阴玄。经迥程凡几，投荒路渺千。乌稽封灌莽，红锈绕洄漩。绝壑横豺虎，荒途少术阡。杂花垂隰短，密树倚山圆。靡靡连钱骑，耘耘服辖犍。未知穷月窟，竟似坠雷渊。跻险凭穿履，啼饥想橐饘。混同秋涨急，瓯脱暮云骞。地接扶桑畔，人过槃木巅。银河横左界，珠斗直南旋。憔悴肠应断，崎岖病莫痊。百程投所届，万转尽洄沿。稍喜劳筋息，重悲累足胼。罪宁常畀虎，意敢望怜蚿。薙草芜三径，诛茅得一椽。葛公蓬作霤，楚客蕙为櫋。家远安殊俗，身贫问治佃。浮生原濩落，举世自婵娟。几乞渊明食，仍残子敬毡。负薪沙渺渺，汲涧溜涓涓。篱缺松枝补，墙欹柳叶缠。故囊无白袷，废簏有青编。渐觉诗书贱，奚嗟习俗儇。怀人饶梦寐，就役怯戈�。欲命攀嵇驾，难招访戴船。悬鹑看短褐，烹鲤读缯笺。旧好悽心远，新诗照眼鲜。琼瑶思友切，笙鹤礼真虔。种草期园客，蒸丹下偓佺。椒庭应咫尺，烟驾本高褰。缅邈银台药，虚无玉井莲。鲍焦空愤世，郭璞且游仙。系表深遐慕，区中谢广缘。应知能却物，谁是未忘筌。蠖屈贤人隐，龙驯静者便。愿言乘气峤，相见问真诠。迹滞愁难达，情乖忿讵蠲。卢山春不度，青海冻犹坚。地脉通嘘气，天心合转圜。未能期汗漫，聊复卜筵篿。
怀侯研德
作者：吴兆骞
朝代：清
体裁：七言律诗

日暮相思谷水阴，故人消息任浮沈。督邮无事惟吹笛，园令多情自鼓琴。兰药池塘春雨遍，棠梨帘幕晚云深。最怜高阁登临处，梦渚湘山夜夜心。
感寄
作者：吴兆骞
朝代：清
体裁：七言律诗

荒庭独坐起悲歌，抱病谁怜在网罗。岁晚冰霜生白发，秋来书札阻黄河。李膺宾客飘零久，庾信文章涕泪多。忽忆去年高会日，绛纱丝管正婆娑。
感怀诗八首呈家大人·其一
作者：吴兆骞
朝代：清
体裁：七言律诗

棘寺阴沈树色长，故园何处泪沾裳。独怜积毁能销骨，无那衔冤易断肠。授简圜扉思夏胜，上书梁狱泣邹阳。金门咫尺招贤地，不得雄文达建章。
感怀诗八首呈家大人·其七
作者：吴兆骞
朝代：清
体裁：七言律诗

长吹玉笛到鸡鸣，读罢鱼书泪满缨。千里关河风雨恨，一堂兄妹岁时情。板舆奉母嗟潘令，鲈鲙思乡有步兵。折尽柳条归未得，中宵肠断阖庐城。
感怀诗八首呈家大人·其三
作者：吴兆骞
朝代：清
体裁：七言律诗

寂坐匡床引浊醪，临风愁听角声高。谤书何事腾三箧，壮士由来泣二桃。目断乡关空涕泗，心伤乌鸟自悲号。可怜一片江南月，永夜苍苍客梦劳。
感怀诗八首呈家大人·其二
作者：吴兆骞
朝代：清
体裁：七言律诗

风尘日夕满燕山，马角乌头尚未还。梦绕高堂怜白首，书来香阁泣红颜。凄凉铃柝悲风外，黯淡松楸落照间。极目南云何处是，羁心一夜度江关。
感怀诗八首呈家大人·其五
作者：吴兆骞
朝代：清
体裁：七言律诗

坏墙寂历锁莓苔，兀坐槐阴迥自哀。飞雪漫传邹衍恨，凌云谁惜马卿才。异乡节物愁中度，旧国烟花梦里回。何日乌啼传大赦，秋风重接故人杯。
感怀诗八首呈家大人·其八
作者：吴兆骞
朝代：清
体裁：七言律诗

殷勤尺素劝加餐，强引清尊且自宽。伏阙何人怀白璧，当门从古忌芳兰。山头晞发孙登啸，军府弹琴楚客冠。见说九重多雨露，拟披云雾叩鸳鸾。
感怀诗八首呈家大人·其六
作者：吴兆骞
朝代：清
体裁：七言律诗

青青杜若满芳洲，回首家山忆昔游。父子文章推二庾，弟兄才笔说诸刘。那知眉黛悲谣诼，还使衣冠泣累囚。闻道江东花信好，五湖归去看渔舟。
感怀诗八首呈家大人·其四
作者：吴兆骞
朝代：清
体裁：七言律诗

凉风吹雨夜窗虚，木索婴身独起居。岂有姓名藏复壁，可怜涕泪滴衣裾。初明归思通天表，孝穆哀情仆射书。惆怅慈帏新白发，侧身南望一愁予。
感怀诗呈家大人二首
作者：吴兆骞
朝代：清

棘寺阴沉树色长，故园何处泪沾裳。独怜积毁能销骨，无那衔冤易断肠。授简圜扉思夏胜，上书梁狱泣邹阳。金门咫尺招贤地，不得雄文达建章。寂坐匡床饮浊醪，临风愁听角声高。谤书何事腾三箧，壮士由来泣二桃。目断乡关空涕泗，心伤乌鸟自悲号。可怜一片江南月，永夜苍苍客梦劳。
感怀诗呈家大人二首·其一
作者：吴兆骞
朝代：清

棘寺阴沉树色长，故园何处泪沾裳。独怜积毁能销骨，无那衔冤易断肠。授简圜扉思夏胜，上书梁狱泣邹阳。金门咫尺招贤地，不得雄文达建章。
感怀诗呈家大人二首·其二
作者：吴兆骞
朝代：清

寂坐匡床饮浊醪，临风愁听角声高。谤书何事腾三箧，壮士由来泣二桃。目断乡关空涕泗，心伤乌鸟自悲号。可怜一片江南月，永夜苍苍客梦劳。
感示子长
作者：吴兆骞
朝代：清
体裁：七言律诗

夜静危谯刻漏频，客中对尔倍情亲。非关刀笔严持法，自是声名解误人。献吊湘潭悲宋玉，窜身辽海泣崔骃。南天望处堪肠断，榆柳江皋已暮春。
戊戌三月九日自礼部被逮赴刑部口占二律·其一
作者：吴兆骞
朝代：清
体裁：七言律诗

仓黄荷索出春官，扑目风沙掩泪看。自许文章堪报主，那知罗网已摧肝。冤如精卫悲难尽，哀比啼鹃血未乾。若道叩心天变色，应教六月见霜寒。
戊戌三月九日自礼部被逮赴刑部口占二律·其二
作者：吴兆骞
朝代：清
体裁：七言律诗

庭树萧萧暮景昏，那堪缧绁赴圜门。衔冤已分关三木，无罪何人叫九阍。肠断难收广武哭，心酸空诉鹄庭魂。应知圣泽如天大，白日还能照覆盆。
戊戌除夕偕诸子集陈素庵先生斋即席同直方子长赋
作者：吴兆骞
朝代：清
体裁：五言律诗

促漏催寒尽，官梅逼岁新。不堪今夜酒，相对异州人。窜逐存馀齿，艰难愧此身。伤心瞻北斗，明日帝城春。
戏赠
作者：吴兆骞
朝代：清
体裁：五言律诗

承恩楚殿前，绿帻自翩翩。着粉春姿媚，参红雪态妍。情深陪射兕，宠极织轻蝉。却笑纤腰女，新妆只自怜。
扬州
作者：吴兆骞
朝代：清
体裁：五言律诗

江南佳丽地，风月更扬州。花隐王孙殿，春还太子楼。舞衣低步障，歌榭出箜篌。日晚隋堤柳，畑条鞚紫骝。
抚顺别孙赤崖刘逸民
作者：吴兆骞
朝代：清
体裁：五言律诗

边程不可驻，杯酒暂相亲。共此羁孤地，还成去住身。中宵辽海月，万里塞垣春。明发单车别，谁怜绝域人。
抚顺寺前晚眺
作者：吴兆骞
朝代：清
体裁：七言律诗

乱山残照戍城东，立马萧萧古寺空。接塞烟岚天半雨，背人雕鹗晚来风。辽金宫阙寒芜里，刘杜旌旗野哭中。俯仰不堪今昔恨，欲将空法问支公。
拟唐人御沟新柳
作者：吴兆骞
朝代：清
体裁：五言排律

春光开上路，柳色吐韶年。掩映金沟远，参差玉道连。倚风条尚细，覆水影初圆。轻翠销宫雪，微黄袅禁烟。昼眉空自好，学舞欲呈妍。倘得承攀折，依依翠辇前。
拟唐人谢真人仙驾过旧山
作者：吴兆骞
朝代：清
体裁：五言排律

真人冲举后，遗迹在青山。云壑何年别，飙轮此日还。鸾歌去天上，鹤语问人间。残灶丹犹伏，虚坛草自斑。徒悲蓬海变，独对翠峰閒。寄谢区中客，骖螭讵可攀。
拟唐人送宫人入道
作者：吴兆骞
朝代：清
体裁：七言律诗

十年歌舞属昭阳，曾侍更衣凤辇傍。忽洗翠娥辞柘馆，还簪玉叶觅兰香。碧坛笙磬春风转，丹殿星河夜漏长。绛缕旧恩犹在臂，愿随武帝白云乡。
既庭艇江城忽尔卧疾诗以问之
作者：吴兆骞
朝代：清
体裁：七言律诗

西风吹叶到银床，行子秋来别恨长。自是言愁推卫虎，独怜多病问嵇康。青枫客舍寒飞雁，玉笛高楼夜有霜。何事倦游偏寂寞，音书一月滞江乡。
早发尼失哈
作者：吴兆骞
朝代：清
体裁：古风

绕帐笳声促夜装。明星欲落雾苍苍。征途咫尺迷孤嶂。残梦依稀认故乡。雪尽龙山三伏雨，风严雁碛五更霜。据鞍却望黄沙外，此地由来百战场。
早春集钱虞仲斋
作者：吴兆骞
朝代：清
体裁：古风

晴雪曾峦照帘牖。文茵杂坐淹杯酒。径荒空见没蓬蒿，春至何曾识花柳。四座高谈殊未休。徘徊片月挂城头。醉凭服匿悲歌发，忽忆西园旧日游。
早秋同钱子
作者：吴兆骞
朝代：清
体裁：古风

客游心易悲，岩栖秋早冽。与子涉萧辰，含悽眺寥泬。寒波警洲溆，空翠收岑樾。盈盈散渚鸿，槭槭下林叶。胡然凄序临，坐令韶景歇。金膏空尔怀，瑶华讵堪折。履霜方自今，何以肆愉悦。
早秋姬人有悲落桐者感而赋此
作者：吴兆骞
朝代：清
体裁：五言律诗

井梧妆閤畔，秋至欲披离。玉袖徒相惜，金飙只自吹。就衰悲晚叶，抽景忆春枝。纵抱咸池曲，凋零岂见知。
早秋陪诸公游密将山
作者：吴兆骞
朝代：清

招邀出郭门，青山殊未已。金鞍小骑何连翩，人影遥遥翠微里。翠微一望延层峦，深松伏涧相风湍。飞泉半挂银河残，秋岚散入芙蓉寒。石门黯黯金花裂，隔溪苍翠时明灭。回风绝壁森昼阴，六月空濛见残雪。西峰百尺寒崔嵬，振衣欲上观蓬莱。黄云泱漭动海色，楼船射鲛安在哉。松花江水流浩浩，千秋战骨关山道。龙堆狼望空嵯峨，飞将勋名归蔓草。昨夜秋风吹塞天，临潢万树生寒烟。金笳玉笛起愁思，边心四据空茫然。安得仙槎泛清浅，乘流直度支机前。壮士无家谁不怜，李陵已向阴沙没，逢萌空税辽东田。君不见徽宗埋骨空江曲，遗冢苍茫走麋鹿。艮岳风流亦一时，黄沙玉柙无人哭。万乘飘零且复然，吾生那更悲穷谷。击筑高歌出塞辞，何如楚客吹参差。眼前有酒且不饮，迢遥漫作乡关思。紫骝嚼啮当风嘶，为君重进金屈卮。醉卧青山且莫归，明朝秋雪吹人衣。
早秋陪诸公游密将山
作者：吴兆骞
朝代：清
体裁：古风

招邀出郭门，青山殊未已。金鞍小骑何连翩，人影遥遥翠微里。翠微一望延曾峦，深松伏涧相风湍。飞泉半挂银河残，秋岚散入芙蓉寒。石门黯黯金花裂，隔溪苍翠时明灭。回风绝壁森昼阴，六月空濛见残雪。西峰百尺寒崔嵬，振衣欲上观蓬莱。黄云泱漭动海色，楼船射鲛安在哉，松花江水流浩浩。千秋战骨关山道。龙堆狼望空嵯峨，飞将勋名归蔓草。昨夜秋风吹塞天，临潢万树生寒烟。金笳玉笛起愁思，边心四据空茫然。安得仙槎泛清浅，乘流直度支机前。壮士无家谁不怜，李陵已向阴沙没，逢萌空税辽东田。君不见徽宗埋骨空江曲。遗冢苍茫走麋鹿。艮岳风流亦一时，黄沙玉柙无人哭。万乘飘零且复然，吾生那更悲穷谷。击筑高歌出塞辞，何如楚客吹参差。眼前有酒且不饮，迢遥漫作乡关思。紫骝嚼啮当风嘶，为君重进金屈卮。醉卧青山且莫归，明朝秋雪吹人衣。
明妃曲
作者：吴兆骞
朝代：清
体裁：古风

妾本良家女，奉帚掖庭中。椒阁香消悲晓月，玉墀花积闭春风。春风寂寂君恩绝，薄命还教辞汉阙。乍可深宫罢玉颜，谁堪远嫁啼红颊。一向天涯去不还，风沙遥望白狼山。镜中玉箸消春色，马上檀槽怨朔寒。可怜玄朔寒应早，芦管凄凉沙浩浩。自雪疑飞桂苑花，黄云不散葱山草。草色连天毡帐开，蛾眉憔悴妾心哀。夜夜屠苏青海上，那能重见翠华来。
春夜归自西郊不寐阅顾华峰旧所寄札
作者：吴兆骞
朝代：清
体裁：五言律诗

天寒转玉绳，独夜旅愁凝。野色延残雪，春流响断冰。检书人独远，忆别梦相仍。磨灭三年字，因君欲抚膺。
春夜间弦索
作者：吴兆骞
朝代：清
体裁：七言绝句

星转天街玉漏沈，何人中夜拨胡琴。不须更奏伊州曲，说着边关已湿襟。
春日篇
作者：吴兆骞
朝代：清
体裁：古风

亭皋三月东风吹。匝道烟花艳绿围。十里红潮连翠岸，千重碧树起珠帷。侯家别墅春如织。芳林繁囿连云日。兰沼轻波泛紫鸳，蕙楼高影巢玄鳦。楼阴架址碧嵯峨。窗户玲珑盛绮罗。日映翡帷银蒜静，风微珠缀玉铃和。铃声隐隐花间起。榆钱雪落覆明水。数蝶低飞香草中，流莺细啭垂杨里。毵毵垂杨满碧郊。游丝百尺乱烟条。陌上繁阴临玉道，堤边香雾锁虹桥。虹桥一望明于素。朱轩绀幰纷相度。锦障新开灞水园，羊车近出长安路。长安此日正妍华。几处楼台映晚霞。翠韝香细初调马，绣袷风轻试问花。绿畴去去芳埃逐。油幕生光照平陆。带织茱萸耀紫珊，鞍装杏叶团红玉。玉鞭时向狭斜行。弱絮缤纷缀道傍。斗鸡坊里花初满，走马台边柳正黄。柳黄花满相凌乱。由来此地称华艳。日暮徵歌赵李家，夜来贳酒胡姬馆。十五胡姬不解羞。低鬟轻倚钿箜篌。私结红罗邀上客，自矜脂腕整搔头。年年岁岁争游冶。挟弹探丸空藻野。南陌方看千骑来，东皇又掷三春谢。三春风日自阴浓。落尽梨花锁院中。闻道西园芳草路，罗衣迎暑送春风。
春暮江上冻解同诸君放舟至白崖口赋示十韵
作者：吴兆骞
朝代：清
体裁：五言排律

皛皛流澌尽，悠悠放艇孤。惊心惟节序，游目且江湖。凫雁光初汎，鱼龙气欲苏。青春生水际，丹景豁天隅。濑浅听偏响，波平望或无。不知风帆驶，祇讶雪峰趋。旅眺还增叹，江讴亦自娱。人应寻弋钓，家本在菰芦。浩荡沧洲思，艰危绝塞躯。莫令悲负羽，从此问乘桴。
春曲
作者：吴兆骞
朝代：清
体裁：五言律诗

树色迎韶月，风光遍晚春。柳迷调马客，花醉斗鸡人。祓水罗裙艳，萦山锦障新。年年行乐处，长在小平津。
春游
作者：吴兆骞
朝代：清
体裁：五言律诗

东郊行乐地，极目散春情。烟树珠楼远，晴云碧嶂明。玉珂调细马，柘弹落流莺。日暮挥鞭去，笙歌满凤城。
春草园林图歌赠友
作者：吴兆骞
朝代：清
体裁：古风

昔逢楚台客，为说黔公园。楼台照海水，花石亘山樊。十年南望纡长想。铜柱天涯未能往。忽漫披图朔塞前，恍然置我昆池上。澹淡如闻碧涧流。微茫疑入云林幽。叶榆川色当阶映，越巂山光绕户稠。历历岩峦分咫尺。阴阴亭阁毫间出。千树烟绵绮榭深，数峰翠入珠窗湿。窗开面面俯垂杨。一片池阴绕画廊。竹外射堂驰马埒，花边步障斗鸡场。斗鸡驰马纷游宴。指点繁华叹奔电。汉代升平故老知，侯家富贵当时擅。伊昔黔宁下百蛮。卓荦勋名汤邓间。分券百年朱鸟社，建牙万里碧鸡山。一自烽烟暗滇海。朱门青闼知何在。鹤归犹叹市朝非，燕去宁论台榭改。雨雪飘摇大漠昏。风尘谁识故王孙。空将吹笛思金谷，几度闻笳怨玉门。怜君迁谪何时返。独抱丹青意愤懑。东陵衰贱欲摧眉，南诏云山如在眼。落日荒台故国秋。六王茅土竟谁留。莫将鸣鹄园中赏，来作和龙塞外愁。
春雪篇
作者：吴兆骞
朝代：清
体裁：古风

玄飙吹不已，一夜起严阴。渐觉轻寒侵晓幕，俄惊飘霞遍春林。林端骋望光如曙。六出霏霏挺琼树。祗道寻芳凤苑春，谁知吹雪龙山暮。龙山云色舞空来，沾花拂柳自徘徊。金屏夜掩疑含月，绮户晨开误落梅。谁家小院湘帘湿，几处高楼羌笛哀。数声羌笛天如练。珠斗年光君不见。积素遥含翡翠窗，凝晖深照鸳鸯殿。鸳鸯殿里耐春寒。少女妆成自倚阑。歌扇半遮怜粉薄，舞衣乍点惜花残。海神昨日车轮度。雪花落尽长安路。玉房密坐进兰尊，绣被薰炉分桂炷。桂炷沈沈乐未央，可怜春色半飘飏。剪成綵胜无颜色，梦绕梨花总断肠。梨花匝树春归蚤。鳞乱空阶愁不扫。班女何须怨白团，王孙空自思芳草。草色凄迷紫陌曛。那堪飞雪正纷纷。三时花月知何处，千里琼瑶祗忆君。琼瑶满眼难凭折。黄竹哀歌自凄咽。已悲摇荡任回风，谁惜飘零在韶月。春情日暮叹蹉跎。白雪漫天可奈何。惟有东瀛双玉马，庭前依旧散阳和。
晓发抚宁题逆旅壁
作者：吴兆骞
朝代：清
体裁：七言律诗

长宵鼓角度严风，泱漭烽楼曙色通。客梦五更惊枥马，征途三月逐归鸿。断云城堞临边迥，残雪关山映海空。莫道卢龙犹在眼，异时南望是辽东。
晓坐
作者：吴兆骞
朝代：清
体裁：五言律诗

涧户寂无侣，凄凄露尚垂。楼空秋气早，林密晓光迟。芜没人三径，萧条海一涯。此乡弓马地，抱简日低眉。
晓望
作者：吴兆骞
朝代：清
体裁：五言律诗

孤角荒台上，寒旌独戍间。雁声秋满碛，马色晓弥山。霜雨淹时暮，兵戈滞客还。凄凉天畔眼，谁是玉门关。
晓登东岭寄杨友声次姚琢之韵
作者：吴兆骞
朝代：清
体裁：七言律诗

双峰霜净削觚棱，倚马高寒试一登。晓色迥添雕岭雪，春风不拆菟河冰。名污久拟沦屠钓，身废空怜有爱憎。乡国茫茫徒极目，图南谁道是鲲鹏。
晓登天罗岭柬陈雁群
作者：吴兆骞
朝代：清
体裁：七言律诗

沧江碧嶂晓寒凝，莽莽云山郁几层。貂豽四时霾白雪，鱼龙九月蛰玄冰。放歌绝壑频来往，抱病穷边独寝兴。多难渐看豪气尽，愧将湖海问陈登。
晓自沙岭至马耳河
作者：吴兆骞
朝代：清
体裁：古风

海翰先晨闻，城乌凌旦起。浮客心多怀，侵星戒徂轨。稍稍出烟峦，沵沵辨川汜。蘋末风乍飏，莲房露犹泚。岑翠曳为霞，林光霭初霁。望远恒少悰，游目暂为美。龙丘徒流叹，雁门未雪踦。良游如可期，结轸从兹始。
晓行
作者：吴兆骞
朝代：清
体裁：古风

五国城边月已微。五国城中乌未啼。野昏溪水荒雾积，天寒碛路明星稀。收马前林踏霜遍，手结征衣赤鳅绾。涧底斧冰响伏貂，沙中捲幕惊鸣雁。躞蹀孤鞍拂曙行，天涯何日尽边程。长城回望三千里，一曲哀歌白发生。
晓起
作者：吴兆骞
朝代：清
体裁：七言律诗

初寒山畔尚馀花，早起江头未落霞。秋草郊原闻牧马，晓云睥睨度吹笳。书传锦字三年泪，路绕银河万里槎。缡褷敝裘归未得，几回弹铗叹无家。
晓雁
作者：吴兆骞
朝代：清
体裁：五言律诗

泱漭汀洲曙，征鸿带月飞。霜凄声自切，风急阵偏稀。顾影愁轻缴，翔空惜羽衣。方塘春水渌，与尔共言归。
晚步原上
作者：吴兆骞
朝代：清
体裁：五言律诗

柴扉犹返照，樵径已凉风。暝色归平楚，秋声落早鸿。交疏知客久，身弃觉途穷。惆怅年华晚，吾将侣钓翁。
晚眺寄计甫草
作者：吴兆骞
朝代：清
体裁：七言律诗

夜色萧条万里开，愁人临眺独徘徊。浮空远碧天边尽，不断荒烟树杪来。孤障风高悲鼓角，春涛日落映楼台。只今戎马迷南北，且向袁丝问侠才。
晚自鸡头崖至天龙屯
作者：吴兆骞
朝代：清

迢递回冈抱塞长，暮云归路剧羊肠。马嘶古碛塞沙白，鸦乱荒城夕照黄。病后关河空涕泪，战馀身世各苍茫。客游不异松花水，日夜滔滔下北荒。
晚自鸡岭崖至夭龙屯
作者：吴兆骞
朝代：清
体裁：七言律诗

迢递回冈抱塞长，暮云归路剧羊肠。马嘶古碛寒沙白，鸦乱荒城落照黄。病后关河空涕泪，战馀身世各苍茫。客游不异松花水，日夜滔滔下北荒。
曷木逤逻晓发
作者：吴兆骞
朝代：清
体裁：五言律诗

树杪月犹见，城头角已残。荒途分五国，归骑发三韩。野雾依山尽，春星落塞寒。鸣鞭及前侣，霜露满孤鞍。
月夜
作者：吴兆骞
朝代：清
体裁：七言绝句

月华深夜下金波，绮榭沈沈露彩多。极目天边双桂树，清辉万里共婆娑。
有感三律次陈子长韵·其一
作者：吴兆骞
朝代：清
体裁：五言律诗

燕山秋望迥，霜露晚来多。直道原如此，吾生可奈何。天寒惊岁序，亲老泣风波。却忆谈经日，凄凉横笛歌。
有感三律次陈子长韵·其三
作者：吴兆骞
朝代：清
体裁：五言律诗

欲尽平生语，艰辛敢自陈。已成钩党祸，莫忌独醒人。名辱怜词赋，时危听鬼神。君门真万里，流恸向青旻。
有感三律次陈子长韵·其二
作者：吴兆骞
朝代：清
体裁：五言律诗

深秋西署冷，兀坐意悲哉。笑傲应怜我，艰难孰爱才。异乡嗟客久，故国少书来。不作穷途哭，谁知阮籍哀。
望远曲十二首·其一
作者：吴兆骞
朝代：清
体裁：七言律诗

碧窗十二掩春纱，杨柳门前是妾家。笛里新声怜宋伟，镜中好面问秦嘉。空阶镇日铜蠡静，芳径无人碧树斜。拭尽横波红玉断，狂夫犹自滞天涯。
望远曲十二首·其七
作者：吴兆骞
朝代：清
体裁：七言律诗

晴丝漂泊不胜愁，手绾明珰上凤楼。待月半舒银屈戍，隔花遥听钿箜篌。灵芸壶内承红泪，卓女弦中怨白头。欲荐雕胡谁更共，石城艇子自淹留。
望远曲十二首·其三
作者：吴兆骞
朝代：清
体裁：七言律诗

忆君南渡桂阳川，芳草天涯路渺然。夜夜愁心依楚月，年年消息隔蛮烟。八蚕丝尽流黄素，双燕哀缠宝瑟弦。迢递他乡飞破镜，空垂玉箸到花前。
望远曲十二首·其九
作者：吴兆骞
朝代：清
体裁：七言律诗

合欢芳树锁春烟，吹罢瑶笙意欲仙。婀娜鱼车逢岭上，踌躇翠盖隔炉边。定情早赠琉璃匕，密意微传白玉钿。最是谢娘多薄命，却教长恨五留连。
望远曲十二首·其二
作者：吴兆骞
朝代：清
体裁：七言律诗

妆成日日思氤氲，沈水香炉好忆君。蛤帐夜来空似月，瑶姬梦去自为云。佳期漫惜金虫在，远别羞看玉燕分。惆怅江南无限路，杨花只向曲中闻。
望远曲十二首·其五
作者：吴兆骞
朝代：清
体裁：七言律诗

玱琅深锁断经过，尘镜朝朝掩黛蛾。岂有鸦雏妆薄鬓，空持龙子映纤罗。青聪郎马骑何处，碧玉情人恨几多。曼脸已甘憔悴尽，不堪重唱永新歌。
望远曲十二首·其八
作者：吴兆骞
朝代：清
体裁：七言律诗

谁家遥艳隔墙东，几曲屏山笑语通。翠羽小钗能却月，石华广袖半从风。羊车人去春台闭，凤脑香销夜被空。纵使金灯都化尽，一生还入楚王宫。
望远曲十二首·其六
作者：吴兆骞
朝代：清
体裁：七言律诗

鸣蝉无复去时妆，不捲罗茵掩画床。幽梦好怜珠被薄，离愁还怯凤箫长。山头朱履思公主，城外青砧泣女郎。谁念鸳鸯七十二，分飞依旧上君堂。
望远曲十二首·其十
作者：吴兆骞
朝代：清
体裁：七言律诗

朝日帘栊粉态新，罗衣如雾不胜春。殷勤连琐知传语，的历珊瑚自湿唇。辇上谁看团扇妾，山前空问织缣人。斛珠纵买芙蓉色，未必轻身属季伦。
望远曲十二首·其十一
作者：吴兆骞
朝代：清
体裁：七言律诗

三星不动绛河沉，银阁迢迢烛影深。明月窗开遗玉导，繁霜曲罢脱金簪。台荒粉蝶三生别，隔浦单凫五夜心。却忆繁家偏邂逅，素丝犹得结双缄。
望远曲十二首·其十二
作者：吴兆骞
朝代：清
体裁：七言律诗

门前怕对玉聪骄，夫婿天涯归路遥。阶草长时人万里，庭禽啭后绪千条。绡红夜湿鲛人泪，带缓春消楚女腰。何日团圜迎入室，镜台重整画眉娇。
望远曲十二首·其四
作者：吴兆骞
朝代：清
体裁：七言律诗

寂寂红闺漏水长，黛眉如结坐啼妆。茱萸帐捲春无力，玳瑁窗虚夜有霜。肠断似怜琴上曲，愁多还蹙额间黄。相思剩有青陵树，贱妾何曾乐宋王。
木丹山晓行
作者：吴兆骞
朝代：清
体裁：七言律诗

沧江皛淼带长峦，拂雾宵征路转难。一片关城秋色动，半空旌旆曙光寒。皂雕风急闻弓响，白雁霜清度角残。十载从军今未返，荷殳愁更出楼兰。
木参领还自西域赋赠
作者：吴兆骞
朝代：清
体裁：七言律诗

闻君昨向月支回，绝域关河抵掌开。杨柳自迎征骑发，蒲萄不逐使车来。眩雷塞绝狻猊坂，积雪山回龙马台。千载西陲誇右臂，凿空谁识汉臣才。
杂感三首·其一
作者：吴兆骞
朝代：清
体裁：七言律诗

瓯脱萧条塞路微，阿疏城畔柳依依。边开驼鹿山初凿，江到牛鱼岭渐稀。战士中宵看堠火，米船六月寄征衣。冰霜今岁寒应早，屈指诸军解甲归。
杂感三首·其三
作者：吴兆骞
朝代：清
体裁：七言律诗

秋风吹碛起鸣雕，碛路西回限二辽。鸦鹘废关仍抱塞，鸳鸯残泺不通潮。千年城阙人谁识，百战河山世已遥。穷徼可怜无故老，难将遣碣认前朝。
杂感三首·其二
作者：吴兆骞
朝代：清
体裁：七言律诗

娥娥红粉映边霜，细马丰貂满路光。朱幕漫传翁主号，黄眉争识内家妆。空怜拂镜凝花态，莫为无裈笑粉郎。千载奉春遗策在，玉颜那更怨龙荒。
杂诗·其一
作者：吴兆骞
朝代：清
体裁：古风

黄鹄凌风飞，翩翩横九垓。秋风何萧瑟，长鸣有馀哀。我生亦何为，栖栖隐蒿莱。圆景依中天，繁星蚀其辉。朱华耀芳林，严霜瘁其荄。昭王久已死，谁起黄金台。壮夫固有时，无为长抢摧。周周顾羽毛，安知横绝才。
杂诗·其三
作者：吴兆骞
朝代：清
体裁：古风

上山采芳杜，岩阿多薄阴。东风媚春华，枝叶自相寻。之子渺不归，岁月日以侵。忆君新婚时，相于同锦衾。今君远行役，悠悠隔江浔。门有车马客，云来自桂林。牵衣问夫婿，言阻湘水深。庭中有好鸟，命俦扬清音。而我竟何如，红颜坐相零。寄君幸努力，无使妾伤心。
杂诗·其二
作者：吴兆骞
朝代：清
体裁：古风

少年好远游，驾言适沅湘。广川激清波，惠风荡红芳。走马阳云台，流苏何飘扬。天晴春草细，平原浩茫茫。飞身接双兔，倒捉青丝缰。南楚多侠客，相逢大道傍。解鞍藉草坐，飞骑徵名倡。是时暮春初，新莺满高杨。丝管杂莺声，欢乐方未央。自拟今日游，百岁可终常。岂意迅商来，吹我还旧乡。弃彼繁与华，摧藏守空堂。青鲛竞饮食，玄豹择文章。扶摇倘我借，矫翼凌扶桑。
杂诗·其五
作者：吴兆骞
朝代：清
体裁：古风

植兰华池边。微芳随风宣。托身君子室，令德随人妍。高楼有佚女，独宿方盛年。年颇十五馀，蛾眉澹新胭。含情理修带，垂手春风前。不怨盛年移，但期灵条还。岂学倡家女，河间夜数钱？
杂诗·其四
作者：吴兆骞
朝代：清
体裁：古风

家世为汉将，生长辽城东。秋高塞草枯，从军出云中。具装悬吴钩，双鞬捷秦弓。烽烟四面动，旌帜纷相从。列营砂碛间，白日昏蒿蓬。边声薄暮起，肃肃生严风。黄云合凉野，千里无征鸿。倚剑登高原，惨淡秋天空。漠南苟未夷，意气难为功。转战兰干山，连摧燕支戎。天子坐建章，驰诏嘉尔雄。功成入西京，甲第何崇隆。嗤嗤草玄者，铅椠守固穷。
李侍御枉驾因留小饮
作者：吴兆骞
朝代：清
体裁：七言律诗

凉秋紫塞谪官多，三径萧条侍御过。海外闻君名已久，长安别后事如何。且将浊酒浇胸臆，莫为悲笳废啸歌。放逐幸同尧舜世，尽拚身世老渔蓑。
李内史德林消夏
作者：吴兆骞
朝代：清
体裁：五言排律

冰台聊暇豫，露观暂径过。轻飙流绮树，繁阴下素波。高窗清薤簟，幽槛动纤罗。才人络雨织，宛女采莲歌。晶屏交扇薄，玉袖倚箫和。畏此沈阳丽，晞发晚山阿。
杨楚公素山斋
作者：吴兆骞
朝代：清
体裁：古风

卜筑谢嚣尘，栖山乐所秉。涧石结春阴，磴道澄烟景。云归松径清，日夕兰泉静。宵露流素晖，新桐发疏引。清猿鸣树幽，风篁临砌永。绿绮有哀音，美子无还轸。偃仰空山中，樽酒谁为饮。
柬钱子方叔
作者：吴兆骞
朝代：清
体裁：古风

垂杨千万丝，东风弄烟碧。别君曾几时，中宵梦颜色。闻君卜筑小城南。野性由来七不堪。阶分红药过新雨，窗倚青山入晓岚。寂寥隐几无尘事，细草萋萋满苔地。丝履能弹刘向棋，练裙自草羊欣字。落日衡门怨索居，洛生新咏近何如。边庭自昔轻儒雅，嗟尔长贫更读书。
柳吴兴恽捣衣
作者：吴兆骞
朝代：清
体裁：古风

閒房汎虚景，夕户引离歌。珠帘浮素月，罗幌见明河。思繁幽怨集，枕独夜情多。谁怜怀日逐，聊复理云和。云和凄以清，悲君尚远行。凤城宵露结，龙沙秋草生。遥榭闻花漏，虚堂掩画屏。寒衣何处寄，刀尺自伤情。蘼芜增永慕，芙蓉空掩嫭。君犹塞北衣，妾捣城南素。碧树下凉飔，余苕凋白露。连娟敛秀眉，窈窕回纤步。步帐肃秋阴，长廊叩夜砧。短衣催急节，繁杵散哀音。凉生红袖薄，霜润翠环沈。不念关山远，安知贱妾心。妾心空宛转，临箧倍殷勤。连烟裁凤子，细绮织鸳纹。坐愁金井叶，永睇玉关云。九秋徒有恨，千里一思君。
柳絮
作者：吴兆骞
朝代：清
体裁：五言律诗

禁柳花将暮，长杨絮欲飞。空濛疑雪聚，淡荡逐风归。只自依朱缀，谁怜扑酒旗。隋堤馀态在，偏艳晚春时。
校猎即事
作者：吴兆骞
朝代：清
体裁：五言律诗

锦袖臂鹰轻，分弓出柳营。飞身骄马足，仰手落雕声。鼓合风林动，围开雪野平。归来金帐饮，一片画旗明。
梁元帝绎述怀
作者：吴兆骞
朝代：清
体裁：五言排律

鄂渚楼船拥，荆门幕府开。麾军占霸气，拓地想雄才。风清朱鹭发，尘飞紫燕来。芙蓉依剑合，兰叶映旗回。别骑通明月，前驱下大雷。浮蛟三翼动，射雉两甄催。扇忆顾荣略，笳分越石哀。几时平日域，一为写云台。
梁简文帝纲闺思
作者：吴兆骞
朝代：清
体裁：古风

紫台君远戍，青波妾独居。共知离梦杳，讵信合欢疏。弦中悲别鹤，帘外听悬鱼。琼钩临户永，金汉度窗虚。约素腰逾细，窥红眉未舒。思萦归燕后，愁剧捣衣馀。愿托交龙锦，千里寄长榆。
榆关老翁行
作者：吴兆骞
朝代：清
体裁：古风

榆关酒楼临大衢，征人日暮行驻车。鹿裘老翁鬓成雪，夹毂相逢问里闾。乍闻吴语三太息。坐我楼头话畴昔。自云家世本吴中，住近张王旧宫侧。少年追逐冶游场，破产徵歌意无惜。沙家枪槊冠江南，学得梨花推第一。技成好作关河游。贩缯几度来边州。燕姬十五芙蓉色，弹筝夜夜酣高楼。一曲红绡醉中掷，囊空典却千金裘。三载边庭履霜露。飘摇裋褐谁相顾。途穷不忍到乡关，却向军中应征募。金羁翠眊绣蝥弧，名隶渡辽第三部。关前上将霍将军，遣向松山守烽住。孤城接斗无时休，铁甲中宵带冰卧。老边墙直长城隈。梯冲百道如山来。宁前列屯昼城闭，旌旗黯惨纷黄埃。雄边健儿十三万，鼓声欲死弓难开。碛西降丁最翘健。日暮分营夜催战。吁嗟万骑无人回，射尽平州铁丝箭。曙光曈曈海生绿。战血无声注空谷。严霜如刀箭如猬，欲上戎鞍泪交续。坚城既堕将军降，几部残兵向南哭。相随散卒临渝城。横刀更隶龙骧营。倏忽长安易朝市，关门不用防秋兵。从此飘零脱军伍。种豆锄葵学农圃。且将衰齿托鸡豚，幸免微躯饲豺虎。昨年有客来燕京。传道江南亦被兵。故国他乡尽荆棘，穷黎何处还聊生？伊昔姑苏城畔住。门前小店临江树。半生羁戍塞垣秋，梦断吴关旧行处。今日逢君辽水北。被褐驱车欲安适？白头边语久侏俪，重听乡音涕横臆。悽惶岭外北风哀，莽莽边沙路何极。沽酒邀君君莫辞。天涯相见且相悲。莫嫌憔悴穷边叟，犹是吴趋市上儿。
榆关老翁行
作者：吴兆骞
朝代：清

榆关酒楼临大衢，征人日暮行驻车。鹿裘老翁鬓成雪，夹毂相逢问里闾。乍闻吴语三太息，坐我楼头话畴昔。自云家世本吴中，住近张王旧宫侧。少年追逐冶游场，破产徵歌意无惜。沙家枪槊冠江南，学得梨花推第一。技成好作关河游，贩缯几度来边州。燕姬十五芙蓉色，弹筝夜夜酣高楼。一曲红绡醉中掷，囊空典却千金裘。三载边庭履霜露，飘摇裋褐谁相顾。途穷不忍到乡关，却向军中应征募。金羁翠眊绣蝥弧，名隶渡辽第三部。关前上将霍将军，遣向松山守烽住。孤城接斗无时休，铁甲中宵带冰卧。老边墙直长城隈，梯冲百道如山来。宁前死屯昼城闭，旌旗黯惨纷黄埃。雄边健儿十三万，鼓声欲死弓难开。碛西降丁最翘健，日暮分营夜催战。吁嗟万骑无人回，射尽平州铁丝箭。曙光瞳瞳海生绿，战血无声注空谷。严霜如刀箭如猥，欲上戎鞍泪交续。坚城既堕将军降，几部残兵向南哭。相随散卒临渝城，横刀更隶龙骧营。倏忽长安易朝市，关门不用防秋兵。从此飘零脱军伍，种豆锄葵学农圃。且将衰齿托鸡豚，幸免微躯饲豺虎。昨年有客来燕京，传道江南亦被兵。故国他乡尽荆棘，穷黎何处还聊生。伊昔姑苏城畔住，门前小店临江树。半生羁戍塞垣秋，梦断吴关旧行处。今日逢君辽水北，被褐驱车欲安适。白头边语久侏*𠌯，重听乡音涕横臆。凄惶岭外北风哀，莽莽边沙路何极。沽酒邀君君莫辞，天涯相见且相悲。莫嫌憔悴穷边叟，犹是吴趋市上儿。
次了深河水涨不得渡赋呈方楼冈
作者：吴兆骞
朝代：清
体裁：七言律诗

蒹葭一水雾初收，欲济苍茫少客舟。树合双崖迷塞路，雨添千涧引河流。萧条瓯脱秋先到，呜咽琵琶暮起愁。总是播迁京国外，不妨此地更淹留。
次前卫
作者：吴兆骞
朝代：清
体裁：五言律诗

落日莽茫茫，严城列雉长。地形环汉塞，山色接辽阳。风劲沙恒响，春馀草乍芳。关门今不战，万里尽耕桑。
次沙河砦
作者：吴兆骞
朝代：清
体裁：五言律诗

客程殊未已，复此驻行装。世事怜今日，人情怯异乡。月临边草白，天入海云黄。莫恨关山远，来朝是乐浪。
正月九日同子长望月
作者：吴兆骞
朝代：清
体裁：五言律诗

客心愁不寐，坐见月华移。只自临遥夜，宁知异旧时。光连关树迥，寒入苑钟悲。远忆金闺妇，颦蛾恨别离。
汉武宫词
作者：吴兆骞
朝代：清
体裁：七言绝句

戏罢鱼龙幸柏台，期门十队翠华开。甘泉官里传银烛，闻道君王夜猎回。
江仆射总羁思
作者：吴兆骞
朝代：清
体裁：古风

丽谯秋引雾，睥睨晚栖乌。瘴烟生桂水，蛮雨暗苍梧。帘疏山霭合，帆断海云孤。平野归游骑，长天落远凫。望乡深别恨，作客泣穷途。庄舄徒思越，盛宪尚留吴。还悲洛阳殿，无复女珊瑚。
江楼晚晴怀丁绣夫
作者：吴兆骞
朝代：清
体裁：五言律诗

西阁凭阑久，云山望里赊。断霞江上树，残照野人家。草色迷春雨，莺声隔暮花。思君空极目，愁绝似天涯。
江记室淹楚望
作者：吴兆骞
朝代：清
体裁：古风

驱马出楚宫，逍遥望嶙峋。轨路绕江皋，岩峦俯城闉。雁下长沙渚，山入苍梧云。馀霞带远岫，曾晖媚遥津。气清汉坻合，烟尽荆流分。佳期怨迟暮，羁孤伤美人。绮罗坐徙倚，箫鼓奏悲辛。韩娥渺难作，徒令忧思殷。
沈侍中炯自伤
作者：吴兆骞
朝代：清
体裁：古风

中郎来北海，班生返玉关。旧京方改步，行子已凋颜。花疑狼望雪，树隔陇头烟。犹惊鸣镝骑，空拊大刀环。泽葵栖废井，衰杨望故山。甲帐空零落，金舆送不还。悠悠建业水，徒自送潺湲。
沈特进约三日
作者：吴兆骞
朝代：清
体裁：古风

新阳开上巳，淑景发皇州。修杨荫驰道，芳树夹高楼。槐里盛游侠，兰池来子侯。宛转银平脱，纵横金络头。宜春杂花发，小苑莺声流。珠袍映日转，绮幰逐风游。斗鸡归下杜，走马出长秋。欢娱尽永日，薄暮还相求。翠钗时献笑，蛾眉讵含羞。结风张女弹，防露楚妃讴。但营九春乐，安知百年忧。
沈阳旅舍赋示陈子长
作者：吴兆骞
朝代：清
体裁：七言律诗

西风城畔夜乌哀，积雨荒庭黯不开。匝地关山千里去，极天辽海一身来。文如刘峻终无命，愤到嵇康始悔才。旧业凋残归未得，望乡何处更登台。
沙岭作
作者：吴兆骞
朝代：清
体裁：七言律诗

陟壑凭崖望未穷，塞天城郭暮云中。征人乘障吹羌管，校尉悬旗下朔风。白雪长寒瓯脱里，青山不到挹娄东。从来闾左多征戍，未敢沾裳怨转蓬。
沙岭晚归
作者：吴兆骞
朝代：清
体裁：五言律诗

寒溪不可涉，驱马出平沙。半碛馀秋烧，千山只暮笳。惊心烽火急，回首塞垣赊。终岁愁奔命，何劳问海查。
沙林同友人登完颜故台
作者：吴兆骞
朝代：清
体裁：七言律诗

废磴盘纡岭色回，与君登眺暂颜开。单车绝塞双蓬鬓，落日清秋万古台。蕃剑击残歌自苦，吴箫吹遍调偏哀。最怜酒半凭阑处，萧瑟江山只雁来。
沙林道夜行闻鹤
作者：吴兆骞
朝代：清
体裁：五言律诗

空外皋禽度，沙边倦客行。那知遥夜唳，偏恨独游情。影落霜岑远，声传月溆清。怜君霄汉侣，何事入辽城。
沙河道中
作者：吴兆骞
朝代：清
体裁：七言律诗

渡辽幕府已凋残，傍海山川尚郁盘。攻守十年誇堡塞，废兴一代问登坛。营空鹅鹳青燐泣，冢失麒麟白草寒。露祭独怜遗老在，秋风碛路哭戎鞍。
洛阳道
作者：吴兆骞
朝代：清
体裁：五言律诗

戒晓开平乐，华缨满洛阳。风花低锦障，歌吹竞红妆。金埒新调马，银钩学采桑。斗鸡殊未返，知是就陈王。
浚稽曲
作者：吴兆骞
朝代：清
体裁：古风

浚稽山色青崔嵬。翠盖香轮夹道开。天畔银河公主第，边头金帐单于台。鸟孙千马亲呈聘。鸾雏九女争来媵。旧匹由来缔贺兰，和亲讵是因娄敬。筑馆王庭奉义成。葳蕤绿绶耀丹缨。自有威仪尊凤女，特分汤沐在龙城。蛩蛩毡幕开行殿。紫驼白豹穷欢宴。金笳激调劣吹箫，珠帽流光罢遮扇。从官新给羽林郎。挟弹鸣鞭绣毂傍。旌飘兰叶银平脱，马簇桃花锦裲裆。射生女骑何轻利。翠羽红妆映天地。窄袖鸦青缀北珠，轻靴鸭绿装西罽。羌管秦筝昼夜喧。貂袍三袭不知温。自矜帝子金乡贵，不羡名王玉塞尊。名王旧是呼韩裔。尚主中朝称爱婿。好猎频徵鸣镝儿，酣歌偏惜琵琶伎。琵琶小伎珊瑚唇。歌舞朝朝粉态新。祭马每陪青海月，射雕常从雪山云。可敦娇妒还猜忍。同昌无复犀蠲忿。帐下才惊一骑来，杯中已见双蛾殒。短辕彳亍恨驱牛。肠断狂夫泪莫收。自甘剺面哀红袖，不念同心叹白头。荆棘满怀相决绝。双垂玉箸沾襟血。龙种宁同葱薤捐，燕飞欲作东西别。妾意君情各自流。鸳鸯文綵掩衾裯。却分蕃部西楼去，别是秋风北渚愁。黄沙深碛连天色。可怜相望谁相忆。千里金河怨别离，经年银汉无消息。八月穹庐白雪高，玉花寒枕梦魂劳。贩珠何处求朱仲，绿帻宁闻侍馆陶。海西沙门术何秘，白马迎来布金地。畏吾字译贝多经，龟兹乐奏莲花偈。灼烁禅灯著曙明。仙梵风飘夜夜声。黄鹄歌中思故国，青鸳塔畔忏他生。妆殿何心理残黛。空王皈礼应憔悴。已分猜嫌任狡童，谁怜调护劳诸妹。弱妹盈盈隔瀚源。黄云千骑拥朱轩。判翼每嗟鸾凤侣，回肠偏系鹡鸰原。锦车银碛何迢递。姊娣相逢自衔涕。为叹垣娥奔月来，却教须女骖星至。相劝殷勤向玉真。莫将浊水怨清尘。苦辛应忆回心院，嬿婉须谐结发人。故人欢爱从今始。五色罗襦织连理。重画修蛾待粉侯，休吹别凤悲箫史。愿作流苏结不开。屠苏双劝合欢杯。五部大人齐入贺，万年公主竟归来。从此欢娱莫相弃。上如青天下如地。入贡还修子婿恩，降嫔莫负先朝意。伊昔先朝草昧年，旌旗北望阻柔然。欲将玉女倾城色，远靖金戈绝塞天。绝塞西来平若水。三朝屡订施襟礼。异锦葡萄出帝家，名驹苜蓿通边市。今上弥敦兄弟欢。迎归旌节遍长安。龙首贵宫申绮宴，螭头中禁并雕鞍。千秋天属恩宁歇。赐予年年下双阙。沁水园中歌吹尘，祁连山下氍毹月。氍毹宝幄映重重。贵主繁华乐未穷。莫道芳菲边塞少，春风弄玉在楼中。
海边独眺
作者：吴兆骞
朝代：清
体裁：五言律诗

海色莽无际，冯高望泬寥。九霄迷积气，万象变灵潮。神迹传分鳸，仙期想射鲛。银台如可见，烟驾欲相邀。
海郎山灵湫神女歌
作者：吴兆骞
朝代：清
体裁：古风

海郎山色倚巉岩。山半灵湫映晓岚。公主旧台馀翠岫，神女新祠傍绿潭。神女婵娟艳瑶彩。霏烟曳月迷年载。怨入青蛾忆汉宫，魂依白鹤长辽海。含睇凝情不可亲。乘风飒飒如有人。虚无琼佩空山雨，杳渺鸾骖绝岛云。和亲当日悲登陇。遗恨千秋尘澒洞。宝镜何时别紫阍，玉衣无处寻青冢。松花柽叶小祠荒。繐帐无人春日长。鸦翅发垂宫样髻，虎章腰结羽人妆。香粉长筵醉芳醑。巫女如花下灵语。踏雾时闻石马嘶，腾波自共冰姨舞。一曲迎神芦管愁。年年赛火海东头。望乡莫更歌《黄鹤》，红粉魂归塞雨秋。
海郎山灵湫神女歌
作者：吴兆骞
朝代：清

海郎山色倚巉岩，山半灵湫映晓岚。公主旧台余翠岫，神女新祠傍绿潭。神女婵娟艳瑶彩，霏烟曳月迷年载。怨入青蛾忆汉宫，魂依白鹤长辽海。含睇凝情不可亲，乘风飒飒如有人。虚无琼佩空山雨，杳渺鸾骖绝岛云。和亲当日悲登陇，遗恨千秋尘澒洞。宝镜何时别紫阍，玉衣无处寻青冢。松花柽叶小祠荒，穗帐无人春日长。鸦翅发垂宫样髻，虎章腰结羽人妆。香粉长筵醉芳醑，巫女如花下灵语。踏露时闻石马嘶，腾波自共冰姨舞。一曲迎神芦管愁，年年赛火海东头。望乡莫更歌《黄鹤》，红粉魂归塞雨秋。
混同江
作者：吴兆骞
朝代：清
体裁：七言律诗

混同江水白山来，千里奔流昼夜雷。襟带北庭穿碛下，动摇东极蹴天回。部馀石砮雄风在，地是金源霸业开。欲问鱼头高宴处，萧条遗堞暮潮哀。
渡混同江
作者：吴兆骞
朝代：清
体裁：七言律诗

江涛滚滚白山来，倚棹中流极望哀。襟带黄龙穿碛下，划分玄菟蹴关回。部馀石砮雄风在，地是金源霸业开。欲读残碑询故老，铭功无字蚀苍苔。
游西山兰若二十韵
作者：吴兆骞
朝代：清
体裁：五言排律

四禅分浩劫，双树启香津。地涌龙沙古，宫开鹿苑新。宝铃流塞雨，金刹照边春。窈窕丹栌合，崚嶒碧嶂邻。下堂钟送客，归院树迎人。仙梵消兵气，天花洒战尘。瀑泉喧月晓，山磬静霜晨。咒食闻禽下，翻经见虎驯。果肥风破甲，松劲雪生鳞。座儗逢师子，林应集雁臣。南宗坛卓锡，西竺字函银。香散冰天畔，僧归沙海滨。啸声疑药老，碑制想王巾。共道城为化，谁怜里是贫。白毫徒彷佛，皂帽自逡巡。已昧生还日，空悲老去身。神人宁梦汉，逐客未归秦。涕泪瞻慈像，皈依请梵轮。祇林谁抖擞，朔野此沈沦。何日吴中寺，长斋礼应真。
游西山兰若二十韵
作者：吴兆骞
朝代：清

四禅分浩劫，双树启香津。地涌龙沙古，宫开鹿苑新。宝铃流塞雨，金刹照边春。窈窕丹栌合，崚嶒碧嶂邻。下堂钟送客，归院树迎人。仙梵消兵气，天花洒战尘。瀑泉喧月晓，山磬静霜晨。咒食闻禽下，翻经见虎驯。果肥风破甲，松劲雪生鳞。座儗逢师子，林应集雁臣。南宗坛卓锡，西竺字函银。香散冰天畔，僧归沙海滨。啸声疑药老，碑制想王巾。共道城为化，谁怜里是贫。白诧徒仿佛，皂帽自逡巡。已昧生还日，空悲老去身。神人宁梦汉，逐客未归秦。涕泪瞻慈像，皈依请梵轮。祇林谁抖擞，朔野此沈沦。何日吴中寺，长斋礼应真。
湘妃怨
作者：吴兆骞
朝代：清
体裁：五言律诗

苍梧渺何许，迢递隔湘岑。帝子无还日，江流空至今。乱猿传晚啸，丛竹暖春吟。何限怀君意，悽其瑶瑟音。
湘水曲效齐梁体
作者：吴兆骞
朝代：清
体裁：古风

佳期渺何许，日暮湘山岑。翠华千载没，江流空至今。兰芳楚皋绿，云起洞庭阴。欲识相思苦，瑶瑟有哀音。
湘阴
作者：吴兆骞
朝代：清
体裁：五言律诗

二月逢寒食，三年寄短亭。山空春雨白，江迥暮潮青。芳树连巫峡，归鸿落洞庭。严城有刁斗，萧瑟未堪听。
独行城东循山至白崖
作者：吴兆骞
朝代：清
体裁：古风

涉江企往踪，寻山眷遐轨。孤游岂不怀，繁悲亦已弭。宛辔遵郊岐，攀崖眺峛崺。曾阴霭平皋，苍烟引遥沚。林衣寒委绿，岩霏暮凝紫。远鸥乍明没，惊麇或腾倚。披览兴徒牵，逍遥思何已。轸此羁边情，眷彼栖岩趾。踌躇我马烦，将从叱羊子。
猎后再赠昭令
作者：吴兆骞
朝代：清
体裁：七言律诗

金笳马上北风哀，猎罢争传鹦鹉杯。爱射黄羊重插羽，欲呼苍隼却登台。边云压地霜旌捲，营火连山雪帐开。明日沙林还逐兔，酒酣更起刷龙媒。
王宁朔融游邸
作者：吴兆骞
朝代：清
体裁：古风

得性身自馀，服理物斯辩。初地既容与，朱邸聊游衍。芳草被兰唐，鲜飙流桂殿。素波汎文禽，绮疏来早燕。云阴散松凉，露华承蕙转。空墀绿筱深，幽石苍苔遍。遐哉尘外镳，天伐从兹遣。
王定之过
作者：吴兆骞
朝代：清
体裁：五言律诗

寥落穹庐外，怜君日暮过。雪声空碛盛，沙气废营多。戍久愁横剑，兵疲忆偃戈。十年关塞泪，南望意如何。
王昭君
作者：吴兆骞
朝代：清
体裁：古风

昭君巫峡女，奉帚玉阶下。徒自恃倾城，翻令悲远嫁。前殿辞君去不还，龙堆空望汉关山。愁沾朔雪摧珠袖，泪入边云损玉颜。玉颜明镜看销歇。梦到深宫转凄咽。下陈曾未识君王，绝国何堪捐贱妾。夜夜毡穹青海隅，月明非复旧金铺。不知甲帐承恩者，曾有蛾眉胜妾无。
班婕妤
作者：吴兆骞
朝代：清
体裁：五言律诗

君王怜燕啄，弃妾似飞蓬。辇路苔文暗，帘钩露彩浓。秋风伤捣素，夜月怯窥红。岂怨戍孤寝，私心托守宫。
瓜儿伽屯值雨晚过村叟家宿即事书寄孙赤崖陈子长五十韵
作者：吴兆骞
朝代：清
体裁：五言排律

我行龙水外，雨过雁山阳。旷野无人渡，曾阴极目长。横天风瑟瑟，匝地雾苍苍。声捲蒸沙黑，烟沈远树黄。溪流侵磴泻，岚色锁村荒。渺漫弥寒望，悽其断客肠。孰梅思故国，泛梗怨他乡。塞柳沾全重，山花湿罢芳。寒雕迷灌木，牧马失遥冈。胶渍难调箭，毡濡欲压房。危坡愁徙帐，仄径怯携囊。虎迹平林畔，牛声草舍旁。渡河儿跋马，绕隰妇驱羊。残霭收空壑，斜晖下短墙。逢人惟戍客，问土是岩疆。瓦缶参为饵，芦罂酪作浆。留宾登土锉，延叟坐绳床。齑切青丝菜，盘行赤颖粱。未秋闻割蜜，入夜见然糠。杯里弓悬影，灯前剑吐芒。山川应异汉，兵甲尚传唐。恻恻江南客，萧萧塞北装。身方随拜柳，心漫结垂杨。牢落知谁恤，羁孤敢自伤。莫吟青玉案，且任紫丝缰。谪远虞翻枉，途穷阮籍狂。恨为鸡塞别，悔未鹿门藏。世欲锄兰畹，人徒佩蕙纕。断红悲少妇，垂白想高堂。梦绕三年月，愁新两鬓霜。田园尽芜没，门第半倾亡。臣罪何当惜，天心讵可量。微生混牛骥，残息傍豺狼。坎壈原吾党，飘零亦士常。旅怀忧怛怛，离绪涕浪浪。消息遥江介，关山隔带方。生涯应已矣，故旧耿难忘。共郁青霞意，难希白日光。军中滞孙楚，陇外窜陈汤。述愤歌慷慨，贻诗兴激昂。风流君未坠，险阻我偏尝。空阔千年碛，苍茫百战场。有哀传玉笛，无处诉金觞。已自笯鹓鷟，休矜蜡凤凰。曲成惟出塞，赋就异浮湘。宿昔曾搜漆，招寻会裹粮。冷山风惨切，瀚海月凄凉。望望人何在，悠悠路未央。侧身看朔漠，回首怨河梁。欲问离居意，天涯泣数行。
甫草都中归赋赠
作者：吴兆骞
朝代：清
体裁：七言律诗

白袷归来倦洛尘，陆机词赋未沈沦。共知开閤延名士，不向乘车问故人。毳帐风沙三市月，玉河烟树两宫春。却怜原庙西山里，石马荒凉麦秀新。
登广宁城望城外佛舍因同诸公却过
作者：吴兆骞
朝代：清
体裁：七言律诗

徙倚城头极望长，双林钟磬远微茫。凄凉古塞还僧寺，寂莫前朝只战场。金井有基春草绿，石幢无字夕阳黄。却怜负羽边庭客，重过禅扉意倍伤。
登楼
作者：吴兆骞
朝代：清
体裁：五言律诗

八月霜风早，寒笳睥睨愁。长云横塞晚，落日澹边秋。意气谁横槊，萧条只倚楼。空馀沧海思，十载滞韩州。
登楼有怀成容若
作者：吴兆骞
朝代：清
体裁：七言绝句

雨馀宫树迥含烟，独立高楼思渺然。遥忆关山人去远，不知何处驻香鞭。
登汉阳晴川楼
作者：吴兆骞
朝代：清
体裁：七言律诗

雕窗绣柱俯高楼，槛外莺啼杜若洲。丽日晓开孤岛树，晴云春入大江流。鄂君青翰焚香卧，神女芳皋解佩游。牢落不堪频纵目，临江烽火正淹留。
登穹窿山
作者：吴兆骞
朝代：清
体裁：七言律诗

茅君山馆锁崔嵬，曲磴盘云积翠开。晓树远从吴苑合，春涛不尽越溪来。石坛清磬千崖静，碧殿疏钟万壑哀。见说仙人丹鼎在，只今何处是蓬莱。
登西阁
作者：吴兆骞
朝代：清
体裁：五言律诗

高阁秋风蚤，冯轩晓色分。半空长白雪，极目大荒云。久戍应沈命，孤征敢念群。还怜豪气在，长啸学从军。
白头宫女行
作者：吴兆骞
朝代：清
体裁：古风

长安女冠头似雪。曳地黄絁悬百结。手执金经泪暗垂，云是前朝旧宫妾。一朝充选入披香。倭堕新梳内殿妆。低鬟自惜青虫小，系臂愁看绛缕长。当年御极方清晏。宫中屡启催花宴。云母屏开见舞人，水晶帘捲低歌扇。歌舞年年乐事殊。森沈宝幄挂流苏。北宫漫阅鱼龙戏，东绢频临《蛱蝶图》。图史纷披间珠翠。深宫镇日长无事。鹊顾书从女史传，鸾雏钗向昭仪赐。昭仪明艳独承欢。促坐金床倚笑看。灯簇九微长侍辇，妆成七宝自凭阑。阑前罗绮纷成列。阿监才人几分别。玉墀草细打毬高，珠箔花深吹管彻。景福宫前细柳垂。琼轩不闭共追随。绣镫缠鬃娇试马，绿绨隐几倦弹棋。春花秋月年华换。掖庭寂寞肠堪断。素手翻书教小王，红颜对食怜同伴。自从羽檄扰秦川。遂使官家少晏眠。五夜刺闺频报警，三春合殿罢开筵。几载天颜惨不乐。中宵独坐占芒角。炮火新开内教场，诏书屡下文渊阁。阁门封事日纷纷。督府潼关复覆军。几部黄巾残豫楚，千群青犊下宣云。宣云处处名城堕。倒戈自启居庸锁。阙下交驰告急书，殿前望断平安火。军锋倏忽逼神京。一夜都人已数惊。内苑左貂群揖盗，团营飞骑半翻城。城上弓刀争内向。苍黄无复蓬莱仗。独御金鞭视九门，空颁铁券封诸将。白马青袍捲地来。君王长叹下平台。口诏内人从避寇，手持爱子共衔哀。可怜十叶汉天子。海竭山崩竟如此。复壁宁教伏后藏，佩刀自刺清河死。珠伤玉碎满曾成。宫车无那赤龙迎。犹有黄门曾殉主，岂知紫闼竟屯兵。自怜白首深宫住。欲问家山渺归路。潜脱霓裳出九重，却寻月径依双树。一托香台已十秋。每谈遗事自生愁。室中漫礼金仙席，梦里还随玉辇游。惆怅生年遘阳九。戒珠持遍甘衰朽。仙家龙种尚飘零，贱妾蛾眉亦何有。我来故国几沾翰。摩娑铜狄北风酸。昭阳旧侍悲通德，长乐姬人识佩兰。从古存亡堪太息。凄凉无处寻遗迹。《麦秀》偏伤过客情，《柘枝》还下宫人泣。
白头宫女行
作者：吴兆骞
朝代：清

长安女冠头似雪，曳地黄紽悬百结。手执金经泪暗垂，云是前朝旧宫妾。一朝充选入披香，倭堕新梳内殿妆。低鬟自惜青虫小，系臂愁看绛缕长。当年御极方清晏，宫中屡启催花宴。云母屏开见舞人，水晶帘卷低歌扇。歌舞年年乐事殊，森沈宝幄挂流苏。北宫漫阅鱼龙戏，东绢频临《蛱蝶图》。图史纷披间珠翠，深宫镇日长无事。鹊顾书从女史传，鸾雏钗向昭仪赐。昭仪明艳独承欢，促坐金床倚笑看。灯簇九微长侍辇，妆成七宝自凭兰。兰前罗绮纷成列，阿监才人几分别。玉墀草细打球高，珠箔花深吹管彻。景福宫前细柳垂，琼轩不闭共追随。绣镫缠鬃娇试马，绿绨隐几倦弹棋。春花秋月年华换，掖庭寂寞肠堪断。素手翻书教小王，红颜对食怜同伴。自从羽檄扰秦川，遂使官家少晏眠。五夜刺闺频报警，三春合殿罢开筵。几载天颜惨不乐，中宵独坐占芒角。炮火新开内教场，诏书屡下文渊阁。阁门封事日纷纷，督府潼关复覆军。几部黄巾残豫楚，千群青犊下宣云。宣云处处名城堕，倒戈自启居庸锁。阙下交驰告急书，殿前望断平安火。军锋倏忽逼神京，一夜都人已数惊。内苑左貂群揖盗，团营飞骑半翻城。城上弓刀争内向，苍黄无复蓬莱仗。独御金鞭视九门，空颁铁券封诸将。白马青袍卷地来，君王长叹不平台。日诏内人从避寇，手持爱子共衔哀。可怜十叶汉天子，海竭山崩竟如此。复壁宁教伏后藏，佩刀自刺清河死。珠伤玉碎满曾城，宫车无那赤龙迎。犹有黄门曾殉主，岂知紫闼竟屯兵。自怜白首深宫住，欲问家山渺归路。潜脱霓裳出九重，却寻月径依双树。一托香台已十秋，每谈遗事自生愁。室中漫礼金仙席，梦里还随玉辇游。惆怅生年遘阳九，戒珠持遍甘衰朽。仙家龙种尚飘零，贱妾蛾眉亦何有。我来故国几沾翰，摩娑铜狄北风酸。昭阳旧侍悲通德，长乐姬人识佩兰。从古存亡堪太息，凄凉无处寻遗迹。《麦秀》偏伤过客情，《柘枝》还下宫人泣。
白纻辞二首·其一
作者：吴兆骞
朝代：清
体裁：古风

曲琼半上朱筵张，蛾眉促坐调银簧。月华烛烛光浦堂，为君起舞乐夜长。七槃迅赴媠服扬，香尘欲动江南珰。安歌进酒君莫忘，无为向隅空自伤。高堂歌舞殊未央，乌啼喔喔催扶桑。
白纻辞二首·其二
作者：吴兆骞
朝代：清
体裁：古风

临高台，披重幄。博山烬委芳气馥。还携美子扬清曲。玉柱高张调何促。袖长管急消华烛。春风澹澹吹微波，艳阳欲去可奈何。忘情且任金叵罗，不见高楼春尽伤青蛾。
祁奕喜初至留饮
作者：吴兆骞
朝代：清
体裁：七言律诗

清霜羸马古城东，笳管声凄帐影空。一别朱门瑶草后，相逢紫塞战尘中。交游祗讶当时尽，尊酒翻怜此夕同。莫道朔边冰雪地，迁人何处不途穷。
秋夕同诸君饮张司空凭岚阁
作者：吴兆骞
朝代：清
体裁：古风

凄凄素商迈，悠悠清夜迟。眷言命宾友，攀阁相招携。微云敛绮霄，阴籁虚丹厓。幂花烟稍积，沾条露始滋。银河耿遥景，金波沦素姿。冯轩独缅邈，叩盘空悽洏。边候既已寒，秋华宁久辉。且尽绿樽乐，讵知玄朔悲。欢宴未可常，忧襟何由辞。
秋夜
作者：吴兆骞
朝代：清
体裁：古风

命俦出江郭，坐啸临层厓。凉飙发商气，碧树何霏微。皎月鉴幽榭，微霜散华墀。澹澹长河流，噭噭孤鸿哀。楚人怨迟暮，客子叹露晞。含情易为戚，念往空滋悲。丝桐自有音，女萝自有枝。桂水渺无极，忧思徒自知。
秋夜寄计甫草
作者：吴兆骞
朝代：清
体裁：七言律诗

槐树沈沈鼓角催，愁看清露满荒苔。金风入树秋阴薄，璧月临窗夜色来。献赋未知圣主意，行吟还使故人来。天边鸿雁南飞急，怅望江南首重回。
秋夜师次松花江大将军以牙兵先济窃于道旁寓目即成口号示同观诸子
作者：吴兆骞
朝代：清
体裁：七言律诗

落日千旗大野平，回涛百丈棹歌轻。江深不动鼋鼍窟，塞迥先驰膘骑营。火照铁衣分万幕，霜寒金柝遍孤城。断流明发诸军度，龙水滔滔看洗兵。
秋夜篇
作者：吴兆骞
朝代：清
体裁：古风

八月清商下素柯。曲房閒馆夜凉多。玉阶窈窕流明月，画阁玲珑度绛河。绛河耿耿秋风里。千门万户秋如水。雾敛银床蟋蟀催，凉生绮沼芙蓉死。芙蓉小苑照三星。玉绳泛艳夜冥冥。博山不暖黄金屋，宝瑟森寒云母屏。屏风几曲流空影。深宫此夜罗裳冷。秦女床中漫卷衣，甄妃塘上思遗枕。枕独床空百恨生。遥遥鱼钥警层城。针楼罗绮霜华满，甲观帘栊露彩明。露彩盈盈闭深殿。沉沉宫漏催虬箭。共俟羊车殊未回，遥闻凤管愁相见。别有离人妆镜台。哀丝促柱夜徘徊。罗帐轻低闻叶坠，珠帘斜掩待萤来。萤来叶坠年华换。金钗弃置空长叹。启箧羞看旧舞衣，开缄祗益新边怨。怨别谁家泪未乾，可怜夫婿滞皋兰。关山莫寄鸳鸯被，妆阁长悲翡翠环。翠环去去无消息。门前碧草迟行迹。旅雁寒飞只断肠，牵牛遥指空沾臆。断肠沾臆迥生愁。北斗阑干对桂钩。征人紫塞三千里，贱妾红闺十二楼。楼上铜龙声渐咽。交河一戍同胡越。香缓兰衾梦未成，寒侵蕙幌愁难歇。蕙幌兰衾妾自伤，黄姑欲没月低梁。思君空有刀头约，谁念深闺秋夜长。
秋夜送卞书记赴军幕
作者：吴兆骞
朝代：清
体裁：五言律诗

明烛映华缨，檀槽杂凤笙。离筵开罽幕，别骑动层城。四五金波夕，三千玉塞程。翩翩阮书记，名贵武刚营。
秋山观姬人采花
作者：吴兆骞
朝代：清
体裁：五言律诗

照野秋芳晚，携筐卢女行。条萦纤手艳，花罥靓妆明。浥露沾衣重，因风委地轻。飘零边候里，采掇若为情。
秋感八首·其一
作者：吴兆骞
朝代：清
体裁：七言律诗

枫林摇落迥苍苍，岁暮天涯黯自伤。永夜星河翻梦泽，高秋风雨暗潇湘。三年作客清砧断，万里怀人丛桂长。凭眺欲寻西澨佩，数声渔唱起沧浪。
秋感八首·其七
作者：吴兆骞
朝代：清
体裁：七言律诗

千里平沙接大荒，襄中风物自苍苍。漠江暮掩孤城白，戍鼓寒沉落照黄。逐寇健儿骄玉马，观军中贵拥银铛。可怜高纛重围里，却使君王策庙堂。
秋感八首·其三
作者：吴兆骞
朝代：清
体裁：七言律诗

西山陵辟锁幽宫，群帝神灵想像中。银海雁寒虚殿月，玉衣香散夜台风。天高朔气妖星动，地入边笳御宿空。禋祀万年开北极，只今秋祭更江东。
秋感八首·其二
作者：吴兆骞
朝代：清
体裁：七言律诗

楚望还登王粲楼，参差吹彻木兰舟。风清桂岭猿初啸，雨歇苍梧瘴未收。帝子怨深瑶瑟夜，美人心折白蘋秋。却怜故国多芳草，几度登临赋远游。
秋感八首·其五
作者：吴兆骞
朝代：清
体裁：七言律诗

齐豫谙军尽北来，淮淝山色战云开。九江潮稳飞龙舰，万骑风高戏马台。殊锡竞推王导贵，折冲空忆谢玄才。先皇恩泽知无数，誓众应多缟素哀。
秋感八首·其八
作者：吴兆骞
朝代：清
体裁：七言律诗

长沙寒倚洞庭波，翠嶂丹枫雁几过。虞帝祠荒闻野哭，番君台迥散夷歌。关河向晚鱼龙寂，亭障凌秋羽檄多。牢落楚天征战后，中原极目奈愁何。
秋感八首·其六
作者：吴兆骞
朝代：清
体裁：七言律诗

遥传陶侃驻江干，三户兵戈血未乾。甲帐紫貂多纵寇，牙门青犊半登坛。严城落日征烽急，绝塞迎寒画角残。共道楚军工战斗，却教鄢郢路常难。
秋感八首·其四
作者：吴兆骞
朝代：清
体裁：七言律诗

楚宫八月下欃枪，宗子谁传带砺盟。云梦旌旗还去国，章华台榭更开营。珠囊夜泣三湘雨，玉马秋迷六诏兵。闻道至尊思叔父，蛮烟渺渺动皇情。
秋日感怀八首·其一
作者：吴兆骞
朝代：清
体裁：七言律诗

丽谯落日旆悠悠，一望中原动九愁。羌笛关山千里暮，江云鸿雁万家秋。咸阳羁旅伤王子，涨海功名忆少游。桂水只今新浴马，怀人何处命扁舟。
秋日感怀八首·其七
作者：吴兆骞
朝代：清
体裁：七言律诗

花外陈家结绮楼，翠支甲帐侍宸游。珠帘夜静千门月，金井寒生六苑秋。建业山川收王气，华林歌吹度边愁。翩翩不少归朝客，犹向江南说黑头。
秋日感怀八首·其三
作者：吴兆骞
朝代：清
体裁：七言律诗

关河历历想雄图，飞将旌旗更有无。紫塞风烟征雁断，朱鸢驿路瘴云孤。凭城早已亡羊侃，鸣镝何曾畏郅都。却忆故宫游幸处，月明永夜照金铺。
秋日感怀八首·其二
作者：吴兆骞
朝代：清
体裁：七言律诗

独夜商歌倚剑看，陆沉空忆旧长安。王孙江乘金鞭去，公主清河玉袖残。白露园陵游月冷，黄云城阙射雕寒。最怜京洛蒙尘后，战血年年只未乾。
秋日感怀八首·其五
作者：吴兆骞
朝代：清
体裁：七言律诗

西来烽色照神京，十载干戈在北平。刘氏黑貂空丧落，秦川白骑竟纵横。种瓜谁识通侯贵，奉玺还誇仆射名。极目长陵秋色远，金凫玉雁不胜情。
秋日感怀八首·其八
作者：吴兆骞
朝代：清
体裁：七言律诗

万木萧森带远烟，吴峰吴水气苍然。孤城捣素秋风里，远戍吹笳落照前。东郡未忘丞相泽，凉洲犹共永嘉年。故人岭海知无恙，长剑单衫倍可怜。
秋日感怀八首·其六
作者：吴兆骞
朝代：清
体裁：七言律诗

易京西去古云中，白骨黄沙感慨同。皇甫度辽兵甲盛，慕容归晋羽书通。兵残马邑头空断，箭尽兰山恨未穷。最是将军台畔月，夜来犹自照洿宫。
秋日感怀八首·其四
作者：吴兆骞
朝代：清
体裁：七言律诗

旧国楼台极望中，蒋山松柏野烟通。乌啼玉树陈宫静，云散金屏晋殿空。代马长嘶愁晓月，边笳遥夜动秋风。江流万里投鞭断，谁向西州泣谢公。
秋日杂述·其一
作者：吴兆骞
朝代：清
体裁：七言律诗

军城遥倚万峰开，峰际浮云绕堞回。落日旌旗人出戍，秋风笳鼓客登台。黑林险入重关断，黄水深蟠大漠来。昨夜隔河新驻牧，平安火色到龙堆。
秋日杂述·其三
作者：吴兆骞
朝代：清
体裁：七言律诗

戍楼鼙鼓动严城，朔塞山川郁战争。毛节未归鱼海使，羽书还下铁关兵。月高亭障千烽出，雪照旌旗万马鸣。莫道疮痍犹未起，庙谟今日重东征。
秋日杂述·其二
作者：吴兆骞
朝代：清
体裁：七言律诗

西山杂部古乌桓，东极三城届马韩。碛雪四时当塞迥，河冰千里照关寒。种榆尚识秦人地，射柳空传汉将坛。满目沙场征战后，谁将耕凿起凋残。
秋日杂述·其五
作者：吴兆骞
朝代：清
体裁：七言律诗

役车岁晚未曾休，匹马关河画角愁。岂是边人轻远别，应知汉法重长流。海西雨雪栘中监，槎表星河博望侯。总道故园戎马遍，转蓬何地不堪留。
秋日杂述·其四
作者：吴兆骞
朝代：清
体裁：七言律诗

朔风毡幕拥旌旄，八阵营开筚篥高。铁马两甄横塞草，水犀三翼动江涛。迁人未见征徭息，属国微闻战伐劳。漫道射雕多健卒，只今文士习弓刀。
秋日赠九临和既庭作
作者：吴兆骞
朝代：清
体裁：七言律诗

怜君失意卧沧洲，品藻曾推第一流。张俭姓名传北部，羊昙涕泪在西州。芙蓉玉露荒江静，禾黍金风旧国秋。却忆当时词赋客，酒垆零落竹林游。
秋雁篇
作者：吴兆骞
朝代：清
体裁：古风

长安八月金风起，旅雁飞飞度龙水。共道连翩傍九霄，宁知迢递经千里。千里随阳道路赊。扬声接翼向天涯。衔芦欲避金河雪，唼藻还依玉溆沙。沙头日暮秋萧索。夜火如星乱栖泊。江路由来足稻粱，云间却自多矰缴。矰缴连天何处飞。冰霜满目未能归。月冷关城哀响过，风回汀渚断行稀。可怜岁晚争飞急。羽翮摧颓去安极。拂雾宵传紫塞书，惊寒晓杂朱楼笛。谁家少妇倚朱楼。忽见孤鸿泪暗流。玳瑁床空红粉怨，茱萸带缓翠蛾愁。愁心几度音尘绝。捣尽寒衣向秋月。讵怜明镜歇容华，却恨狂夫限城阙。城阙遥遥落雁低。青蘋碧石五湖西。何如长住吴江渚，不使年年有别离。
空城中见栖乌感而成咏
作者：吴兆骞
朝代：清
体裁：五言律诗

落日空城里，无人鸟独栖。幸逃纤缴慕，得任别枝啼。命子声偏急，梳翎影乍低。微躯惭凤族，不敢向金闺。
答赠丁绣夫二首·其一
作者：吴兆骞
朝代：清
体裁：七言绝句

独棹孤舟惨别颜，梦魂终日绕吴关。春来无限新杨柳，惆怅东风不忍攀。
答赠丁绣夫二首·其二
作者：吴兆骞
朝代：清
体裁：五言律诗

昨岁昌亭酒，相携向碧浔。谁怜一失所，惜别到如今。星汉三秋隔，风霜五夜深。伤心看候雁，何处寄归音。
答赠陈子长
作者：吴兆骞
朝代：清
体裁：五言律诗

惊座闻名久，相逢即故知。片言深契托，九折共艰危。伏阙书难上，怀乡调自悲。帝城春色早，肠断向南枝。
紫骝马
作者：吴兆骞
朝代：清
体裁：五言律诗

蹀躞兰池马，鸣镳出灞川。气骄垂柳侧，嘶断落花前。鞭影悬丝鞚，衣香拂锦鞯。方随骠骑去，羞向画楼边。
经灰法故城
作者：吴兆骞
朝代：清
体裁：七言律诗

雪峰天畔见荒城，犹是南庭属国名。空碛风云当日尽，战场杨柳至今生。祭天祠在悲高会，候月营空想度兵。异域君臣兴废里，登临几度客心惊。
结客少年场
作者：吴兆骞
朝代：清
体裁：五言律诗

家世扶风里，英声擅帝州。结交凭喜怒，驰侠辨恩仇。夜火蓝田猎，春镳素浐游。横刀千里去，羞属富平侯。
绝句二首·其一
作者：吴兆骞
朝代：清
体裁：五言绝句

可怜凤脑香，是君别时物。投着博山炉，青烟竟不灭。
绝句二首·其二
作者：吴兆骞
朝代：清
体裁：五言绝句

城北连城南，日夕望欢子。不及春蚕丝，缠绵为君死。
置酒歌
作者：吴兆骞
朝代：清
体裁：古风

临潢城头暮吹笛。北斗阑干月将出。金吾置酒坐北堂，银鞍召客何辉煌。织成罽幕芙蓉捲，紫氎新茵兽文软。黄羊作馔堆金盘，青骊挏酒挥犀碗。筵前火照明星稀，凝笳急管纷相依。锦衣如雾声綷蔡，宝刀拂露光霏微。须臾月东吐，留宾坐挝鼓。还褰丹绮帷，更出红妆女。金钿曜紫貂，珠桂袭青鼠。的皪芳唇歌，便娟细腰舞。沈沈芳夜阑，恻恻北风弹。青蛾扇底蹙，素指弦上寒。哀弦声屡阕，灵虬水频咽。但顾罗袖欢，讵惜珠缨绝。酒阑华幕坐欲移，徘徊落月秋河低。锦镫车马纵横去，应照香尘绕路飞。
置酒歌
作者：吴兆骞
朝代：清

临潢城头暮吹笛，北斗阑干月将出。金吾置酒坐北堂，银鞍召客何辉煌。织成罽幕芙蓉卷，紫氎新茵兽文软。黄羊作馔堆金盘，青骊挏酒挥犀碗。筵前火照明星稀，凝笳急管纷相依。锦衣如雾声綷縩，宝刀拂露光霏微。须臾月东吐，留宾坐挝鼓。还褰丹绮帷，更出红妆女。金钿曜紫貂，珠袿袭青鼠。的皪芳唇歌，便娟细腰舞。沈沈芳夜兰，恻恻北风弹。青蛾扇底蹙，素指弦上寒。哀弦声屡阕，灵虬水频咽。但顾罗袖欢，讵惜珠缨绝。酒兰华幕坐欲移，徘徊落月秋河低。锦镫车马纵横去，应照香尘绕路飞。
美人篇
作者：吴兆骞
朝代：清
体裁：古风

妾家近住石城东，掩抑高楼花作笼。参红自绕邕家宅，约素偷施红守宫。宫粉亭亭竞初日，慵来却掩珠窗立。屈戍屏开夜影空，葳蕤帐捲春风急。春风画阁倚新妆，麝月轻安待约黄。垂縠鸳纹裁绣被，飞襳龙子点罗裳。罗裳玉袖朱颜好，樱云乱拥梳风早。谁持翠羽惜盈盈，羞期油壁同小小。乌啼白门杨柳春，缄怨相将去踏青。上头不见东方骑，小立还听西曲莺。西曲长干游侠路，三三五五窥红步。掩映珠袍花际明，迢遥金络林阴度。就中年少最闲舒，卖眼埠鞭指妾居。三条未剪连枝锦，双烟先上合欢襦。看君看妾多轻薄，相于两两微波托。贻我罗缨白玉缠，赠君铜镜黄金错。妾心对此倍缠绵，愿约他时并碧弦。凤皇曲奏羞中夜，鹦鹉环留俟七年。年华倏忽芳菲歇，鸠媒谣诼佳期绝。骋望蘋花杳未归，相思豆蔻长离别。离别休歌杨叛儿，罗帷原未侍恩私。飞飞自泣东南雀，叩叩空乖西北期。庭前落尽五桃树，思君渺渺行何处。谩劳桃雪助春娥，空拭红巾垂玉箸。玉箸双垂暗自伤，秦篝楚雨掩空床。同声自矢鸳鸯约，羞学侯家弄狄香。
自密将夜归登旧宁古台
作者：吴兆骞
朝代：清
体裁：七言律诗

清霜十里度烟峦，月迥荒台立马看。紫塞清秋增旷莽，绛河遥夜动波澜。心随候雁乡关远，泪入征笳道路难。肌力自怜乘障久，无衣不复讶边寒。
自木丹还城作
作者：吴兆骞
朝代：清
体裁：七言律诗

萧萧征马涉溪流，飒飒寒旌背驿楼。万里独来天北极，十年空逐海西侯。秋深城阙还悲角，老去关山只敝裘。日暮登台瞻大漠，黑松黄草不胜愁。
芳树
作者：吴兆骞
朝代：清
体裁：五言律诗

春树试春风，飞花澹荡红。萦烟垂砌外，扬彩入楼中。叶暗莺啼遍，枝高月度空。有情怜荡子，流涕向芳丛。
范仆射云贻友
作者：吴兆骞
朝代：清
体裁：古风

暮春事耕作，荷锄适南冈。日夕巾车归，桑榆暧颓阳。稚子前致辞，有客登中堂。旌车耀里闾，徒御盈道傍。华缨何飘摇，金羁自生光。物情忽明义，荣悴为低昂。自非同门友，畴能顾穷乡。鲜柯无槁叶，寒谷有严霜。临风播远情，悽思徒慨慷。
茧虎
作者：吴兆骞
朝代：清
体裁：七言律诗

薰风妆閤问针神，五日符悬辟厌新。不见赤刀传粤咒，还从綵胜识雄寅。黄衣缀就金仍蹙，白额描来绣未真。莫讶使君能化虎，茧丝元是负嵎身。
萧东阳子云望春
作者：吴兆骞
朝代：清
体裁：古风

蘅皋生薄阴，槐路耀鲜旭。遵野协幽情，临高送远目。烟柳暗春堤，风花盈雾谷。游客飘罗缨，都人驰绣轴。绮榭日华新，金沟波影绿。拾蕙自容与，采兰性幽独。一卧茂陵园，空想蓝田曲。
蒙古屯同雁群晚眺
作者：吴兆骞
朝代：清
体裁：七言律诗

碛烟山雪远苍茫，落日层台雁几行。残垒回连寒烧紫，穹庐遥压暮沙黄。边书乱后应难达，客鬓秋来各已苍。漫道山川堪极目，登临无那是殊方。
薛司隶道衡酬忆
作者：吴兆骞
朝代：清
体裁：古风

念子三秦役，愁予千里分。吹箫还独息，对酒已离群。离群日以远，王孙殊未返。碧草昼芳菲，绿波春晼晚。春晚历芳洲，相望空悠悠。日丽莲花影，天清竹箭流。流年不相待，忘忧无复采。长怀白首期，还睹素衣改。
虎丘题壁二十绝句·其一
作者：吴兆骞
朝代：清
体裁：七言绝句

天明吹角数声残，百将传呼上玉鞍。却忆当时闺閤里，晓妆犹怯露桃寒。
虎丘题壁二十绝句·其七
作者：吴兆骞
朝代：清
体裁：七言绝句

自入穹庐已数春，香闺行乐付埃尘。党家太尉真伧父，强炙羊羔劝美人。
虎丘题壁二十绝句·其三
作者：吴兆骞
朝代：清
体裁：七言绝句

愁对吴阊江水春，愿凭蝶梦去寻亲。遥知今夜南昌月，独照高堂白发人。
虎丘题壁二十绝句·其九
作者：吴兆骞
朝代：清
体裁：七言绝句

远随边马到榆关，纱罩双眸任往还。梦断故园云树里，可怜谁是豫章山。
虎丘题壁二十绝句·其二
作者：吴兆骞
朝代：清
体裁：七言绝句

一别慈帏已十年，倚门消息有谁传。莫嫌儿去增悲涕，阿姊犹堪在眼前。
虎丘题壁二十绝句·其二十
作者：吴兆骞
朝代：清
体裁：七言绝句

对酒难禁红泪垂，天涯何日是归期。愁心却是春江水，日日东流无尽时。
虎丘题壁二十绝句·其五
作者：吴兆骞
朝代：清
体裁：七言绝句

欲说相思已断肠，多情却逐野鸳鸯。他生愿入天台路，流水桃花候阮郎。
虎丘题壁二十绝句·其八
作者：吴兆骞
朝代：清
体裁：七言绝句

回首家山似断蓬，蛾眉欲画怨春风。自怜憔悴无人问，惟有慈亲入梦中。
虎丘题壁二十绝句·其六
作者：吴兆骞
朝代：清
体裁：七言绝句

毡裘貂帽捲风沙，红粉飘零自可嗟。已逐乌孙成远嫁，乡心几度怨琵琶。
虎丘题壁二十绝句·其十
作者：吴兆骞
朝代：清
体裁：七言绝句

昨岁从军下武昌，征帆夜半过浔阳。起来遥望漳门树，不得随风到故乡。
虎丘题壁二十绝句·其十一
作者：吴兆骞
朝代：清
体裁：七言绝句

滕王阁下动飞旌，铁柱宫前画角声。惆怅从军星散尽，却教红袖落边城。
虎丘题壁二十绝句·其十七
作者：吴兆骞
朝代：清
体裁：七言绝句

镇日思家自倚栏，朱愁粉瘦更谁看。相怜惟有湘江竹，抱笋抽篁泪不乾。
虎丘题壁二十绝句·其十三
作者：吴兆骞
朝代：清
体裁：七言绝句

夜夜思君梦里回，朱门旧事总成灰。妾身已逐杨花去，辜负温家玉镜台。
虎丘题壁二十绝句·其十九
作者：吴兆骞
朝代：清
体裁：七言绝句

江行曾见豫章人，欲寄家书泪满巾。我欲南行君北去，相逢空说故乡春。
虎丘题壁二十绝句·其十二
作者：吴兆骞
朝代：清
体裁：七言绝句

暗把香绵拭泪流，相逢已分此生休。陇头流水声呜咽，未抵萧娘一半愁。
虎丘题壁二十绝句·其十五
作者：吴兆骞
朝代：清
体裁：七言绝句

满目东风散柳丝，虎丘山寺独题诗。吴下才人知不少，也应肠断蔡文姬。
虎丘题壁二十绝句·其十八
作者：吴兆骞
朝代：清
体裁：七言绝句

长将幽恨诉空王，一盏禅灯泪数行。死去纵教偕凤侣，人间那得返魂香。
虎丘题壁二十绝句·其十六
作者：吴兆骞
朝代：清
体裁：七言绝句

忆昔雕窗锁玉人，盘龙明镜画眉新。如今流落关山道，红粉空矫塞上春。
虎丘题壁二十绝句·其十四
作者：吴兆骞
朝代：清
体裁：七言绝句

深深芳草葬红颜，满地飞花染泪斑。莫道贞娘多薄命，犹胜青冢在阴山。
虎丘题壁二十绝句·其四
作者：吴兆骞
朝代：清
体裁：七言绝句

一身飘泊到江湄，泪落连珠那可挥。薄命不如春燕子，年年犹徬旧巢飞。
虞常侍羲北伐
作者：吴兆骞
朝代：清
体裁：古风

汉家事远略，飞将出辽西。辽西亭障远，惊沙千里飞。边秋横杀气，戎马咸精肥。交河陇雁少，凉州塞草衰。黄云断烽火，严飙动鼓鼙。鸣镝响空碛，高旗动落晖。绝漠楼烦骑，陷陈羽林儿。胡霜金柝冷，边月芦笳悲。军前献当户，鼓下坐阏支。扬旌高阙塞，振旅蹄林祠。功成班勇爵，塞静脱戎衣。勋名讵终极，人事无长期。罗绮方娱乐，金石已潜移。萧条瀚海外，万古起雄思。
蝉猴
作者：吴兆骞
朝代：清
体裁：七言律诗

自许孤高饮露盘，求林谁作野宾看。只怜风外吟枝稳，那识云边啸侣寒。无口讵沾巴客泪，有緌宜著楚人冠。君身可是孙供奉，一赐金貂认欲难。
行路难三首·其一
作者：吴兆骞
朝代：清
体裁：古风

翩翩炎洲翠，温理何娟好。罗家工射利，云罕张林杪。凌霜触雪辞故枝，羽毛瑟瑟如蓬葆。海鹄噭噭鸣云中，顾此憔悴心烦忡。念君虽微同凰族，胡为戢翼羁雕笼。为君捎网得归去，相将飞入三珠树。
行路难三首·其三
作者：吴兆骞
朝代：清
体裁：古风

文仲昔战死，乃歌平陵东。平陵多松柏，一一生悲风。忆昔全盛时，侯家一何雄。父为汉相子侍中。香貂翠羽交君宫。门前双旌相照耀，领麾东郡驱游龙。一朝弯弓雪汉耻。相从独有陈家子。新都欲来赤凤死。嗟尔慷慨徒尔为，连头且入陈都市。汝南小儿何龊龊，不歌义公歌两鹄。
行路难三首·其二
作者：吴兆骞
朝代：清
体裁：古风

汉武好神仙，五和为通侯。为言仙人好楼居，嚣尘杂沓难淹留。不如云卧向山去，文狸赤豹同遨游。又闻山鬼方窈窕，幽篁含睇来相求。吾闻君言何太矫，人生立身苦不早。平原据地歌金门，安能寂寂长烟草。盛年易戢时易沉，秋风不驻红颜好。不见济南终子云，上书十八乘朱轮。
西山阁晚眺
作者：吴兆骞
朝代：清
体裁：七言律诗

落日凭阑四望开，江流如带抱山回。云林晴色秋横野，雪岭寒光晚照台。万里塞垣长放逐，百年乡国未归来。天涯此日无衣客，愁听清砧处处哀。
见离燕
作者：吴兆骞
朝代：清
体裁：五言律诗

紫燕双栖好，年年绮户深。那知金弹惧，相失玉窗阴。觅垒悲新侣，衔泥怆故心。吴宫旧巢处，漂泊岂重寻。
观姬人入道歌
作者：吴兆骞
朝代：清
体裁：古风

龙沙女子善歌舞。红颜的皪方三五。自怜薄命失青庐，欲问长生归紫府。闻道餐霞生羽翰，明铛声绕步虚坛。旧着锦裙娇试马，新吹玉管学骖鸾。盘龙镜敛如云发，羽服襳襳曳轻雪。已裁菡萏戴瑶冠，尚扫胭脂开宝靥。降真火暖博山炉，窃药还能托月无。白玉帐寒怜罽幕，青岑醴熟厌酡酥。日暮然灯礼瑶席。清磬泠泠满空碧。法曲能将汉语传，隐文自用秦书译。寂寂清关昼不开，驻颜何处望蓬莱。共怜飞雪金微外，更有明星玉女来。
观猎赠陈昭令
作者：吴兆骞
朝代：清
体裁：七言律诗

飒飒旌竿雪未休，弓声霹雳遍林丘。马嘶秋草摇珠勒，雕掠寒云下锦韝。挟弹自矜文士健，挥鞭不逐汉儿游。少年乐事南山猎，谁羡家声曲逆侯。
许康侯总戎招饮城东江上
作者：吴兆骞
朝代：清
体裁：古风

一石酒新碧，四月花始红。阳夏许侯有佳兴，携宾日暮城之东。缇油小幕披华褥。锦袖金鞭照沙曲。烟郭风微晚树迷，清江冰断春波渌。双鱼拨剌红肌鲜。铜垆作脍吹芳烟。客子欲题鹦鹉赋，主人自奏鸳鸯弦。班荆藉草青莎软。杂坐高歌不知晚。且看欢笑玉山颓，休语风尘银碛远。酒尽高丽双翠罂。看君俊气何纵横。半酣忽跃紫骝去，落日南冈按海青。
读古人诗有感
作者：吴兆骞
朝代：清
体裁：七言律诗

山川满目恨沧桑，抚旧悲歌泪几行。翟义岂能有汉祚，贯高原不负张王。朱鸢别后非吾主，白马归时是国殇。寂寞天涯今夜月，大招何处问潇湘。
读张司空所撰岱史奉赠
作者：吴兆骞
朝代：清
体裁：古风

司空雅博物，爱撰名山志。泠然尘外镳，自洒壶中字。采秀曾闻到石闾，抽毫已似窥金记。此日羁栖咏四愁。侧身梁父忆前游。苍茫日观群峰表，海色天鸡瞰十洲。
读张坦公先生所撰徵音集却赠
作者：吴兆骞
朝代：清
体裁：七言律诗

一编遗事泪潺湲，变徵声中惨客颜。转战油并军缟素，侧身梁楚路间关。丘墟敢咎王夷甫，词赋空哀庾子山。惆怅白头荒徼客，龙胡当日杏难攀。
谢吏部朓省直
作者：吴兆骞
朝代：清
体裁：古风

鸳鸾壮九重，鳷鹊拒双阙。金茎丽绮霄，珠缀延华月。扶宫凤吹扬，周庐虬水彻。高柳承槛低，珍卉映阶发。伊予荷薄弱，谬登建礼闼。鸣玉惭俊民，抽簪谢往哲。归欤嗟滞淫，怀哉叹遥越。何时返初服，山海恣游陟。
赋得春风和方邵村作
作者：吴兆骞
朝代：清
体裁：五言律诗

春风日骀荡，远近遍亭台。传响莺先觉，萦空柳渐催。暗随暄气度，时逐薄寒来。宁有雄雌异，空劳楚客才。
赠人
作者：吴兆骞
朝代：清
体裁：七言律诗

毡带雕鞬马上飞，白头怜尔尚轻肥。勋遗左地新传箭，恩忆前朝旧赐衣。秋雪金河千帐失，寒云银碛十年归。剑锋用尽创痍在，愁杀松山夜突围。
赠人
作者：吴兆骞
朝代：清
体裁：七言律诗

雕服翩翩锦带钩，珠袍轻袭紫貂裘。频弹宝铗将军幕，独倚银筝少妇楼。碛里按雕沙欲暮，埒中调马草初秋。龙庭亦是豪游地，海月边霜未觉愁。
赠友
作者：吴兆骞
朝代：清
体裁：七言律诗

曾从郎吏侍瑶坛，羽卫森森扈玉銮。一自桥陵成异代，翻从边徼识祠官。金河万里鱼龙晚，银海千年凫雁寒。犹有遗弓当日泪，秋风沾洒在三韩。
赠友
作者：吴兆骞
朝代：清
体裁：古风

朱华媚朝日，空景相澄鲜。浮云覆长薄，回风澹圆渊。驾言采三露，游思泛五烟。蘼芜扬曾芬，清涧流潺湲。玄猿坐长啸，䝍子争接肩。舍此叹息去，孰辨葹舆荃。岂无蕙兰姿，孤芳竟谁宣。运会有代谢，人事多推迁。苟非遭逢早，愚贱同弃捐。勖哉玉台藻，明时幸相全。毋使秋节至，零落悲红颜。
赠叶长民
作者：吴兆骞
朝代：清
体裁：五言绝句

锦水桃花暖，铜梁杏叶初。看君西去日，何似马相如。
赠吴兴钱虞仲
作者：吴兆骞
朝代：清
体裁：古风

边头七月清霜早。越客思归怨边草。岁晏频伤朔野寒，秋来倍忆前溪好。君家闺阁傍前溪，公子风流白袷衣。银烛夜屏嬴女凤，琼钩秋帐汝南鸡。倾城名士俱年少，侍女新声采菱调。倚瑟偏令红袖怜，按歌不惜青衣诮。容与深闺乐未央，尊前歌笑郁金香。共道冶游罗绮盛，那知离别塞垣长。塞垣回首繁华尽，罽幕西风供旅病。宛转环留都尉刀，葳蕤带结秦嘉镜。镜里徘徊发欲秋，年年驿使寄衣愁。玉管相思鸡鹿塞，锦衾归梦凤凰楼。凤楼鸡塞三千里，辽水吴峰讵相似。应怜织素误佳人，却悔从军成荡子。摇落关山惨客颜，故园奇树更谁攀。遥知玉箸长沾臆，无那金鞍只未还。
赠吴稚恭散骑
作者：吴兆骞
朝代：清
体裁：古风

白头吴叟何龙钟。先朝曾直华清宫。十年丧乱无人识，万里羁孤泣路穷。忆昨西京全盛日。子侯年少承殊泽。门下金鞍惯射生，楼中银管频留客。油戟香轮陌上骄，佩刀日护紫宸朝。从猎别分都尉马，奉车特赐侍中貂。山河举目须臾异，荆棘凄凉旧东第。仙人已叹海生尘，侯家宁保山如砺。几度天涯怨负薪，萧条绝塞讵逢春。梦里宫云雕辇路，愁中边草玉关人。玉关回首伤怀抱。短衣浊酒长潦倒。雀满门前翟氏悲，羊归陇上苏卿老。日暮哀笳四野闻，黄榆秋雪正纷纷。冯高欲纵乡关目，肠断南归雁几群。
赠吴稚恭散骑
作者：吴兆骞
朝代：清

白头吴叟何龙钟，先朝曾直华清宫。十年丧乱无人识，万里羁孤泣路穷。忆昨西京全盛日，子侯年少承殊泽。门下金鞍惯射生，楼中银管频留客。油碧香轮陌上骄，佩刀日护紫宸朝。从猎别分都尉马，奉车特赐侍中貂。山河举目须臾异，荆棘凄凉旧东第。仙人已叹海生尘，侯家宁保山如砺。几度天涯怨负薪，萧条绝塞讵逢春。梦里宫云雕辇路，愁中边草玉关人。玉关回首伤怀抱，短衣浊酒长潦倒。雀满门前翟氏悲，羊归陇上苏卿老。日暮哀笳四野闻，黄榆秋雪正纷纷。凭高欲纵乡关目，肠断南归雁几群。
赠唐副帅
作者：吴兆骞
朝代：清
体裁：古风

唐公年少武且贤。十年部曲阴山前。握中鹊印桃花绶，枥上龙煤杏叶鞯。生少边城誇任侠。珊瑚宝铗频流血。挽强不数射雕儿，入阵能携画眉妾。山头草绿兽初肥。锦褶珠袍去若飞。筚篥数声秋碛里，看君抛鞚合长围。
赠孔叟
作者：吴兆骞
朝代：清
体裁：古风

孔叟侠者今白头。横戈曾事当阳侯。十年困顿蠮螉塞，五月不脱羔羊裘。征南幕府久零落。犹复雄名动寥廓。绝域魂销白雁书，沙场力尽斑丝槊。击衣不得心自哀，置铅无成目空矐。可怜丧乱识凫毛，敢道精诚生马角。万里苍茫故国悲。侧身天地何时归。乡梦已迷三楚道，蛮烟休望九疑祠。此日相逢把君手。倚杖班荆抚西缶。感旧应怜鬓上霜，悲歌且酌尊中酒。入关萧永正漂零，思赵廉公已衰朽。半酣起舞何慨慷。俛眉敛迹空摧藏。丈夫失意会如此，君今那必哀穷荒。
赠孔叟
作者：吴兆骞
朝代：清

孔叟侠者今白头，横戈曾事当阳侯。十年困顿蠮螉塞，五月不脱羔羊裘。征南幕府久零落，犹复雄名动寥廓。绝域魂销白雁书，沙场力尽斑丝槊。击衣不得心自哀，置铅无成目空矐。可怜丧乱识凫毛，敢道精诚生马角。万里苍茫故国悲，侧身天地何时归？乡梦已迷三楚道，蛮烟休望九疑开。此日相逢把君手，倚仗班荆抚西缶。感旧应怜鬓上霜，悲歌且酌尊中酒。入关萧永正漂零，思赵廉公已衰朽。半酣起舞何慨慷，俯眉敛迹空摧藏。丈夫失意会如此，君今那必哀穷荒。
赠宇三朱子
作者：吴兆骞
朝代：清
体裁：七言律诗

楚江三月柳枝斜，连璧风流自可誇。绿酒每弹湘女瑟，兰桡曾泛渚宫花。十年避地音书隔，万里思君道路赊。今日尊前重论旧，愁看郢树在天涯。
赠少年
作者：吴兆骞
朝代：清
体裁：古风

十八海东儿，容华皎白雪。结束紫貂衣，翩翩事游猎。豪鹰脱绿韝，生马嘶红鬣。毡鞬五石弓，金綖两重甲。秋草山头猎火烧，合围飞骑北风骄。少年独得嫖姚顾，笑傍金鞍共射雕。
赠张侍郎坦公次姚琢之韵
作者：吴兆骞
朝代：清
体裁：七言律诗

怜君游屐满高峰，华发南冠日引筇。幸免浊流沈白马，何妨远谪度黄龙。愁来独倚边城笛，老去频思禁苑钟。雄剑茂先悲尚在，谁将赤土拭芙蓉。
赠张绣虎
作者：吴兆骞
朝代：清
体裁：七言律诗

昨年闻汝系京华，忽漫边头度玉騧。昔去白衣悲击筑，今来红袖泣吹笳。断肠水咽三秋戍，绝脉城遥万里沙。谁道飘零非壮士，姓名久已属轻车。
赠故太常乐工申叟
作者：吴兆骞
朝代：清
体裁：五言律诗

白首梨园叟，曾闻值御筵。千官丹陛侧，百戏翠华前。丧乱悲铜马，飘零泣钿蝉。那堪关塞外，重对李龟年。
赠旧参领穆君
作者：吴兆骞
朝代：清
体裁：七言律诗

珠勒翩翩白鼻騧，曾提长剑靖边沙。酬功未见封龙额，突阵还教隶虎牙。羌笛恨馀青海戍，边烽愁问玉门遮。画图今日谁麟阁，十载军中只鬓华。
赠旧李侍御伍户曹
作者：吴兆骞
朝代：清
体裁：七言律诗

草堂深住五湖间，羁宦天涯尚未还。冠盖几人依逆旅，烽烟何处望乡关。蛮云不断苍梧郡，蜀道难通玉垒山。苦忆汉家全盛日，朱衣银烛殿中班。
赠海南曾生
作者：吴兆骞
朝代：清
体裁：七言律诗

怜君从役罢登临，乡思犹传越客吟。皂帽尘生人未返，青山霜落岁将阴。玉关征戍悲芦管，珠浦音书怨藁砧。我亦有家江水上，十年同恨塞垣深。
赠滇令巴郡叶明德四首·其一
作者：吴兆骞
朝代：清
体裁：七言律诗

回首岷峨限百蛮，羁离十载出兵间。谯玄头鬓伤心白，杜宇乡园战血殷。数口幸逃铜马贼，一官空到碧鸡山。益州耆旧今馀几，帘肆凄凉老未还。
赠滇令巴郡叶明德四首·其三
作者：吴兆骞
朝代：清
体裁：七言律诗

阅尽干戈复塞门，完颜台畔戍烟昏。家沈浩劫疑兵解，身历穷荒识主恩。乞活漫伤迁客贱，寄书犹喜故人存。穹庐风雪天涯梦，肠断巴猿挹泪痕。
赠滇令巴郡叶明德四首·其二
作者：吴兆骞
朝代：清
体裁：七言律诗

锦城山色接昆明，猿鸟声中战鼓鸣。自著白衣来间道，却垂黄绶逐行营。崎岖虎口心犹折，恸哭龙髯气未平。今夕一樽重话旧，瘴云蛮树不胜情。
赠滇令巴郡叶明德四首·其四
作者：吴兆骞
朝代：清
体裁：七言律诗

沧波一曲绕溪新，移柳栽松托隐沦。王烈自成辽处士，瞰遵元是蜀遗民。鹖冠途客风帘晚，浊酒看山雪磴春。共道馀生疲战伐，杖藜聊复憩边城。
赠祁奕喜
作者：吴兆骞
朝代：清
体裁：七言律诗

兰桨春涛发棹讴，兴来重泛五湖舟。胥台麋鹿非吾土，江左衣冠异旧游。已见酒家藏李燮，谁从幕下问王修。十年东府中丞节，双戟凄凉泪未收。
赠秦州李生
作者：吴兆骞
朝代：清
体裁：五言律诗

挽强天水客，结发属幽并。独负双鞬勇，长随五校营。功遗画麟啸，力尽战龙城。惆怅甘延寿，平戎赏不行。
赠色君
作者：吴兆骞
朝代：清
体裁：七言律诗

少将风流雅不群，安东幕府独推君。期门旧属张公子，出塞新从霍冠军。马上锦裘青海雪，雕边银镝黑山云。翩翩家世通侯贵，不识龙城百战勋。
赠袁文生黄平子
作者：吴兆骞
朝代：清
体裁：七言律诗

凤城二月柳枝黄，日日经过对羽觞。雅量自来推叔度，风流今喜得袁昂。玉河烟树三春丽，金市笙歌五夜长。同是临邛词赋客，何时簪笔到明光。
赠赤公
作者：吴兆骞
朝代：清
体裁：七言律诗

怜君杖锡欲何依，寂寂花宫一磬微。欲使边城传白拂，却教汉法到缁衣。灯然鹿苑诸天静，杯渡狼河杂部归。知是随缘无远近，不将迁谪扰清机。
赠陈心简
作者：吴兆骞
朝代：清
体裁：七言律诗

白袷翩翩马上逢，襟期怜尔尚雍容。王章有子称迁客，李燮无家托酒佣。梦里白门人万里，愁中玄塞障千重。月高毳帐悲歌发，醉揽边笳对雪峰。
赠陈昭命二首·其一
作者：吴兆骞
朝代：清
体裁：五言绝句

叶叶紫貂衣，秋风锦鞚飞。长围不肯入，独臂海青归。
赠陈昭命二首·其二
作者：吴兆骞
朝代：清
体裁：五言绝句

欲逐狐踪去，回鞭万仞冈。笑携双白羽，射杀两青狼。
赠陈生昭命二首·其一
作者：吴兆骞
朝代：清
体裁：七言律诗

软裘修带日翩翩，管记风流擅朔边。趋府直登兰锜内，赋诗时向射堂前。陈琳笔健元名士，丁掾才多自少年。译罢石经还跃马，秋雕原上试鸣弦。
赠陈生昭命二首·其二
作者：吴兆骞
朝代：清
体裁：七言律诗

弱年怜汝滞阴关，回首南云涕泗间。每向诗书闻汉语，漫从图画识闽山。黄衫旧侣空漂泊，皂帽高人自往还。犹有荔支乡思在，时时归向梦中攀。
赠陈蓉旬三首·其一
作者：吴兆骞
朝代：清
体裁：七言绝句

白石苍苔小径春，飘飘野服净无尘。知君名在遗民社，爱著陶家漉酒巾。
赠陈蓉旬三首·其三
作者：吴兆骞
朝代：清
体裁：七言绝句

石上丹径小篆文，求仙早事紫阳君。萤芝采罢心无事，独倚青崖看白云。
赠陈蓉旬三首·其二
作者：吴兆骞
朝代：清
体裁：七言绝句

无诸台畔霸图分，幕府曾传转饷勋。莫话永嘉南渡事，边头谁识旧参军。
赠陈蓉甸十韵
作者：吴兆骞
朝代：清
体裁：五言排律

昔尔采玄箓，寻真向赤城。已窥三景秘，欲掩八公名。家本陈安世，师逢窦子明。颜依金灶驻，身度玉壶轻。翠水餐霞住，鸿天驭月行。问年枝不汗，却老树惊精。方术谁同传，仙才自属卿。好将山石煮，莫叹海尘生。去去凭虾杖，寥寥度凤笙。洪厓如可拍，直欲上瑶京。
赠高生
作者：吴兆骞
朝代：清
体裁：古风

高生家本宛溪涘。当年曾许工文史。五年漂泊塞垣秋，梦断江关八千里。一戍天涯恨不归。边霜萧飒摧人肌。金戈夜雪哀吹角，锦石秋风忆捣衣。落魄行歌空太息。养鸡牧豕无颜色。赁舂庑下不见收，斫屦山前讵能识。昨日逢君大道旁。头须欲白神昂藏。藜羹不糁杂泥滓，短衣无绪蒙雪霜。岂无高门与大第。龌龊何曾称人意。乞食难逢女子怜，望尘易尽词人气。日暮荒郊行负薪。归来黔突欲生尘。怜君更洒杨朱泪，予亦龙荒放逐人。
赵宫旧姬
作者：吴兆骞
朝代：清
体裁：五言律诗

一从丹阙火，不复奉深宫。细马经边雪，修蛾怨朔风。玉门何日返，翠辇旧时同。肠断温明殿，飘零白露中。
辛丑七夕
作者：吴兆骞
朝代：清
体裁：古风

拂庐雨过流华月。起视双星乍明灭。塞外频惊七夕来，闺中应忆三年别。寂寂深闺白露寒。鸳机遥夜绮罗单。空怜楼阁穿针好，不识关山行路难。
过乌孙法囕
作者：吴兆骞
朝代：清
体裁：五言律诗

晓树深欹壑，秋峰峻入天。尚遗烧劫火，莫辨赭山年。雾积梯崖仄，风惊栈石悬。挽车萦九折，历尽转悽然。
过恭顺侯吴公寓斋奉赠
作者：吴兆骞
朝代：清
体裁：七言律诗

日暮巾车载酒过，青帘乌几共婆娑。年侵渐觉豪游少，官罢方知醉尉多。五国云山凝旅望，九秋冰雪怨羌歌。那堪回首淮南郡，列帐青油拥玉珂。
过朝鸡屯
作者：吴兆骞
朝代：清
体裁：五言律诗

连宵宿年马，今日过朝鸡。风壤行逾变，云山望欲迷。沙虚留虎迹，树暗听乌啼。回眺悬鞍处，迢迢隔岭西。
过灰扒废城
作者：吴兆骞
朝代：清
体裁：五言排律

大汉何王国，行人此日来。雄图一战尽，废址百年哀。鱼鸟空横草，麒麟已没苔。松声悲旧垒，水气冷荒台。伊昔龙庭日，曾传狼纛开。势窥东海盛，部绕北关回。候月雕弓劲，乘冰铁骑催。两雄方齮龁，杂种遂纷猜。衅比徵祠祭，勋期辟草莱。旌飞沙浩浩，鼓合雪皑皑。大敌全师会，孤城力斗摧。兵声残白草，战哭聚黄埃。韩近秦先举，虞亡晋始恢。尚传京观在，谁叹熐蠡灰。阨塞形空设，兴衰恨莫裁。依稀营畔柳，惆怅笛中梅。丛棘朝晞露，崩沙晚沸雷。抚尘心侘傺，览迹思徘徊。地远何人吊，程遥我马隤。凄凉怀古意，秋角满长峐。
过琢之斋
作者：吴兆骞
朝代：清
体裁：五言律诗

小径带芳洲，森然水木幽。倚风人独醉，竟日客能留。江色偏宜晚，林霏欲入秋。沧浪如可去，乘月问扁舟。
述怀奉承郎侍中
作者：吴兆骞
朝代：清
体裁：七言律诗

漂零廿载隔中原，老去空怜舌尚存。自分耕锄安玉塞，谁将辞赋达金门。牛衣已尽书生泪，鸡赦频思圣主恩。何日春风同燕雀，万年枝上一飞翻。
送丁泰岩晋秩开府之任湖南二十韵
作者：吴兆骞
朝代：清
体裁：五言排律

湘汉雄风地，岣嵝大火峰。芝旗松子宅，茅社竹王封。十载司藩翰，三吴荐鞠凶。伤鱼垂戢戢，哀雁失噰噰。羽檄飞难定，军储困屡供。戈船宵并济，井臼夜无舂。望望为霖切，穰穰覆露浓。千家收玉粒，半壁鄣金墉。绝塞催归骑，公门获拜龙。相依星改岁，多幸日长冬。属郡讴歌载，明廷服命庸。列台森梓柏，开幕展芙蓉。青草流千曲，苍梧树几重。彼郊忻迓郭，旧域恨徵龚。玉琯阳初转，金塘冻始溶。去旌看缥缈，征铎响舂容。扶杖人争送，攀辕路尽壅。爱碑留石篆，铸像写金镕。江冷鲈应忆，峰回雁可从。荆扬如一派，仰沬待朝宗。
送人
作者：吴兆骞
朝代：清
体裁：古风

宛马柘弓鸣。边沙毳帐轻。秋风玉关外，送客锦城行。锦城花柳何年别。塞草关榆几回歇。刁斗征人长白云，藁砧思妇流黄月。乡路迢遥剑阁西。君行正值子规啼。跕鸢山瘴闻铜鼓，如马江涛见石犀。尺书归报莲花幕。西南喜见烽烟落。賨人不复闭昆明，汉使犹传略邛笮。尽日军城棨戟閒。红椒花发映旌旃。应将漠北羌笳曲，谱入天南蜀国弦。
送人之平远
作者：吴兆骞
朝代：清
体裁：七言律诗

沃沮南绕浿江遥，雪栈霜林下使轺。属国敢愁征调急，行人应喜战烟消。麒麟石在山侵塞，鱼鳖梁开海接辽。谁道扶桑天外地，兵威犹自话唐朝。
送人之梭龙
作者：吴兆骞
朝代：清
体裁：五言律诗

落日嘶征马，双旌出塞门。犬牙千障合，虎落万人屯。力战原秦法，弛刑亦汉恩。雕戈风雪里，谁念度乌孙。
送人之榆关
作者：吴兆骞
朝代：清
体裁：古风

步君控弦儿，家世阴沙外。昔从弓高侯，西款云中塞。戎锦腾装靺鞨红，鱼文双服鸣雕弓。碧毛毡帐五千骑，诏书分遣隶安东。单马曾穿白波垒，一剑能誇黑槊公。自从上将沙场没，部曲分携各南北。木根山畔不能归，粟末营前更驱役。日逐何曾负□恩，段氏宁惭忘晋德。汗马骖驔长苦辛。天涯转战白头人。玉剑徒悲十年戍，铁衣空尽九边尘。今年奉使长城去。马首重寻旧时路。河绕句骊候雁稀，关开鸦鹘行人度。清霜七月草初黄。筚篥声中碛路长。当时折戟秋原遍，一恸嫖姚旧战场。
送人之浑蠢
作者：吴兆骞
朝代：清
体裁：五言律诗

沃沮西候远，君去驻旌旄。千帐凝边色，孤城压海涛。雪深车不度，风劲角初高。报尽平安火，谁怜吏士劳。
送人之湖南
作者：吴兆骞
朝代：清
体裁：五言律诗

一樽南浦外，惆怅是离群。客路砧声苦，江程树色分。雁飞衡岳雨，帆入洞庭云。桂水东流急，秋风不可闻。
送人之粤东
作者：吴兆骞
朝代：清
体裁：古风

高杨叶未齐，芳草色初碧。春风摇玉鞭，谁是南归客。送君南去古交州。浈水遥连泷水流。珠出鸡潮长不夜，花明鸢瘴未曾秋。征南将吏铜牙弩。君到王门见歌舞。赐橐应知动越王，赋诗且复参蛮府。蛮府迢迢五管分。风流争识沈休文。五羊城畔如相忆，好折桄榔寄朔云。
送人之羌突里兼柬陈子
作者：吴兆骞
朝代：清
体裁：七言律诗

朔风边骑逝骎骎，落日沙场送客心。负羽久从关外戍，吹笳空怨陇头吟。铜龙塞迥云阴断，石马山寒雪片深。幕下只今谁健笔，飘零不复问陈琳。
送人之羌突里街
作者：吴兆骞
朝代：清
体裁：五言律诗

飒沓黄聪去，秋风动玉珂。苍茫玄菟外，落日满金河。故垒鸣笳少，晴原徙帐多。年年候烽火，愁唱破羌歌。
送人之越东
作者：吴兆骞
朝代：清
体裁：七言律诗

平原春草莽蒲萧，游子乘春访石桥。舟渡云中观海日，人从天际听江潮。赤城东去霞标尽，闽峤南开龙气遥。倘过严陵逢钓叟，可能回首忆吹箫。
送人之鸦青江
作者：吴兆骞
朝代：清
体裁：七言绝句

芦管凄凉鸿雁天，北风空碛暮苍然。鸦青江畔重移帐，回首沙场又十年。
送人从军
作者：吴兆骞
朝代：清
体裁：五言律诗

刁斗聚严城，高旗出五营。雪开金帐色，沙乱铁衣声。碛断山回合，军孤战死生。开边天子意，何敢怨长征。
送人从军
作者：吴兆骞
朝代：清
体裁：古风

汉法弛刑徒，幽陵挽强客。一朝隶戎行，万里轻沙碛。身贱功讵论，军孤战偏力。晓度旌旆寒，夜严刁斗急。刁斗声中起控弦，混同江水动楼船。十年谪戍头今白，犹着征衣更出边。
送人归楚
作者：吴兆骞
朝代：清
体裁：七言律诗

秋水楼船榜客歌，送君遥渡楚江波。仙人遗阁看笙鹤，神女荒台怨绮罗。故国十年归雁少，清湘千里暮猿多。洞庭南望蛮烟黑，武帐西风正拥戈。
送人归秦中
作者：吴兆骞
朝代：清
体裁：七言律诗

离堂丝竹对衔杯，结束征车晓色开。海内交游千里梦，天涯兵甲一人回。云分华岳高仙掌，日落秦山见紫台。武帝楼船还寂寞，秋风汾水雁声哀。
送人归辽东
作者：吴兆骞
朝代：清

送尔驱征马，离亭叶已飞。云山三岁别，风雨一人归。碛晚黄羊少，关寒白雁稀。苍茫望辽海，今日是王畿。
送人西行
作者：吴兆骞
朝代：清
体裁：五言律诗

风野喧征骑，霜笳引别愁。路分稽洛塞，部入骨都侯。驼帐边阴暮，龙祠海气秋。萧条盐泽外，日夜水西流。
送人还江南
作者：吴兆骞
朝代：清
体裁：七言律诗

八月霜清木叶催，天涯惜别帝城隈。风尘作客三秋暮，乡土惊心万里回。东府山川天阙近，南徐潮汐大江来。故园橘柚垂垂发，满目商飙迥自哀。
送人还荆州
作者：吴兆骞
朝代：清
体裁：五言律诗

不尽关山路，怜君朴被游。冰霜增旅鬓，砧杵乱乡愁。雁下荆门晚，猿啼峡树秋。十年羁宦地，回首仲宣楼。
送人还蒙古
作者：吴兆骞
朝代：清
体裁：古风

松花江水寒如练。七月吠霜满郊甸。行子三秋初忆归，边头万里今无战。君家部曲海西涯。此去王庭路正赊。驼首山长通碎叶，龙鳞川尽出流沙。流沙天北征途绝。阴碛荒荒欲飞雪。马色秋开毡帐云，雁声晓落金笳月。黄貉之裘青兕鞯。具装结束去翩翩。射生知尔誇身手，好佩骍弓事右贤。
送使者之蒙古
作者：吴兆骞
朝代：清
体裁：七言律诗

蹀躞青骊映紫驼，飞扬丹旆拥雕戈。离筵日暮箫笳发，绝塞年来战伐多。天尽龟林通铁勒，地从鱼海入银河。旃裘万里归持节，定远勋名未尔过。
送友人
作者：吴兆骞
朝代：清
体裁：五言律诗

天涯方战伐，尔去欲何归。斜日传离酌，初寒到客衣。云从雕外落，霜逐雁前飞。惆怅衰杨色，行人折已稀。
送友人
作者：吴兆骞
朝代：清
体裁：五言律诗

日落单车发，沙平迥路分。一尊频送客，孤剑独从军。大野生秋气，荒台足暮云。最怜俱绝塞，犹自泣离群。
送友人还兀喇
作者：吴兆骞
朝代：清
体裁：五言律诗

挽辂余才返，严车尔复回。愁将征戍泪，重对别离杯。山势侵长塞，河声咽旧台。北风哀角里，独过白龙堆。
送哈佐领之朝鲜
作者：吴兆骞
朝代：清
体裁：七言律诗

帽侧温貂绣袷红，蹙金毡带两骍弓。平明车骑凌江发，大雪旌旗度漠空。菟岭天分边草外，熊津地隔海潮东。知君谈笑遐荒静，百战宁誇荀彘功。
送姚子上还荆州
作者：吴兆骞
朝代：清
体裁：七言律诗

御苑秋高树色微，送君拥传出王畿。青蘋风急催征棹，白雁霜清照客衣。山接虎牙寒峡险，江连鹊尾暮潮归。却怜憔悴幽州客，矫首空嗟两地违。
送姚琢之赴兀喇
作者：吴兆骞
朝代：清
体裁：七言律诗

雪花昨夜度秋峰，君去单车碛几重。八月边程依白雁，千年战地出黄龙。征衣卒岁何曾授，旅食因人岂尽供。幕府只今勤远戍，敢将离思问重逢。
送宇三归楚
作者：吴兆骞
朝代：清
体裁：古风

江南七月秋风飞。短亭尊酒送将归。金飙驿路吹横笛，碧月江关照客衣。朱游别我故乡去。五两风轻向何处。乡心空忆武昌鱼，旅梦连随汉阳树。忆昔作客潇湘滨。昼船宝马骄如云。黄陵庙前鹧鸪雨，赤甲山西莎草春。舆君相见情倾倒。嵇吕交期何足道。藉卉频倾银酒鎗，看花曾驻金騕袅。谁料风尘鄂口域，华年行乐怨飘零。楚宫罗绮夷陵火，湘山草木下江兵。只今沦落江湖外。芦中谁识投金濑。对酒空悲旧事非，把袖还怜故人在。满目山川恨若何。洛中遗事泣铜驼。陆机自草辩亡论，刘章漫作耕田歌。握手须臾又离析。秋水滔滔浪云白。乱后相逢总断肠，天涯惜别应沾臆。君去还乘下渚船。江花江草自堪怜。不知庾亮楼前月，犹有风光似昔年。
送宋既庭之浙中
作者：吴兆骞
朝代：清
体裁：古风

樽中桑落酒，水上沙棠舟。谢公自爱剡中去，相如还作临邛游。城隅携手兴君别，杨柳凋残那堪折。树色秋回海岸云，潮声夜落江亭月。江亭南望惜离群，一片孤帆下夕曛。商飙木叶西兴路，愁绝清砧梦里闻。
送巴公子之京
作者：吴兆骞
朝代：清
体裁：古风

识君几载安东幕。虎竹家声擅沙朔。朝逐黄头出射堂，暮携红袖还铃阁。塞上风光白雪霏。玉花小马绣障泥。金盘屡进黄羊炙，锦带双飞青鼠衣。父任为郎正年少，雅工汉语群推妙。承恩儗谒兰台宫，揽辔初辞柳河徼。公子乘春上苑游。如云祖帐拥鸣驺。凤城三月杨花满，躞蹀金羁过御沟。
送巴参领
作者：吴兆骞
朝代：清
体裁：五言律诗

萧萧铁马嘶，万里出榆溪。战气随旌旆，边心入鼓鼙。碛荒青海外，驿断雪山西。上将铭功处，残碑待尔题。
送巴参领之挐洛
作者：吴兆骞
朝代：清
体裁：七言律诗

吹角鸣笳彻野闻，碧油麾尽俨星分。诏书特徙真珠部，使节先驰浴铁群。路绕黑江三丈雪，天围白道万山云。奚车霫骑三千帐，檄到争看属护军。
送康小范之广陵
作者：吴兆骞
朝代：清
体裁：七言律诗

吹笛离堂意自劳，朱轩绣轴映兰膏。论文客路凭樽酒，惜别天涯脱佩刀。旧苑池台江雁下，秋城笳鼓海风高。伤心莫问当年事，司马坟边半野蒿。
送张绣虎南行和陈相国
作者：吴兆骞
朝代：清
体裁：七言律诗

经年西署相依久，忽送征车恨若何。严谴已嗟同放逐，馀生那更历风波。新亭树色临江尽，京口涛声到海多。万里故乡犹在眼，怜君重得暂经过。
送甫草入都
作者：吴兆骞
朝代：清
体裁：七言律诗

载酒江亭问客程，东风惜别故人情。天边杨柳吹龙笛，日下云山绕凤城。花发御沟春驻马，月残宫树晓闻莺。侍中知有杨庄在，谁荐雄文似长卿。
送米参领
作者：吴兆骞
朝代：清
体裁：古风

诏书昨下麒麟殿。疏勒将军夜乘传。五校初归左地兵，单车欲罢前庭战。送君万里向楼兰。赭汗生驹七宝鞍。腰带辟邪金错丽，耳衣舍利锦缝寒。青冥亭障千回转，白草川原日将晚。碛里吹笳烟火稀，雪中移帐关山远。西望苍茫使节过，野营求水任明驼。界标雕岭馀残垒，路极龙沙见洑河。河塞遥遥逢候吏。百年瓯脱谁争地。乍道军回遮玉门，须传使者挠金匕。瀚海萧条正北流，浚稽山畔朔云秋。遥知锦帐安西部，马首争迎博望侯。
送萨参领入都
作者：吴兆骞
朝代：清
体裁：古风

画角吹严霜，征车待明发。手持都护书，去谒承华阙。奉使偏轻万里行，辞家又作经时别。碛里春来草未生。黄云荒戍度双旌。行人马首吹羌笛，客路鸿边指帝城。帝城此日多欢赏。翠盖骊珂自来往。春燕楼台照玉河，曙鸦宫殿辉金掌。如君俊迈许谁伦。入奏应知宠命新。封事俯传青锁闼，流离须忆紫关人。
送金译使之朝鲜
作者：吴兆骞
朝代：清
体裁：七言律诗

真番天外与华同，走马看君使事雄。获菟凿开通极北，句骊负海出安东。鱼盐肯给边人费，冠服偏存汉代风。莫道好文矜此地，尚烦重译卫王宫。
送钱丹季之松花兀喇
作者：吴兆骞
朝代：清
体裁：古风

男儿好长征，结束事军侨。鸣鞭欲何适，松花江路遥。山雪北横漠，河冰西限辽。晓色带归雁，夜火惊鸣雕。千峰万碛迷南北。送尔行行一沾臆。马上惊蓬无那飞，笛中折柳长相忆。
送阿佐领奉使黑斤
作者：吴兆骞
朝代：清
体裁：古风

槽头征马鸣，将军欲按塞。飞沙咽鼓鼙，长云拥旌旆。持檄遥颁五国东，挥鞭直历千山外。千山不尽海东陲。黑水兼天碛路迷。金环岛户雕为屋，石砮种人鱼作衣。曲栈荒林纷积阻。剥落残碑昧今古。冰雪阴崖青鹞风，麇麚乱木黄沙雨。巨鹿冈头塞北门。千家部落若云屯。破羌流尽征人血，好进温貂报国恩。
送陈昭令之兀喇十韵
作者：吴兆骞
朝代：清
体裁：五言排律

野馆骊歌咽，晴郊骑置行。悽心看往路，屈指问严程。晓帐毡墙重，春衣锦带轻。云峰马上出，雪涧鸟边明。林閤貂馀迹，江空雁度声。年光寒食近，边色旅愁盈。杨叶遥分塞，松花曲抱城。宁同陇头别，早擅幕中名。露布推书记，风流想步兵。不知惊坐客，何似弃繻生。
逡萨参领
作者：吴兆骞
朝代：清
体裁：七言律诗

高杨城郭草初曛，翠带风飘锦战裙。五月混同犹白雪，单车瓯脱只黄云。射鱼部远人难到，市鹿军回路自分。今日漠南无战伐，不须铁马更嘶群。
逤逻晚望
作者：吴兆骞
朝代：清
体裁：五言律诗

寒原渺无极，十里带苍山。落日双雕外，秋风万马间。沧洲何暇泛，属国几时还。惆怅渝河水，悠悠隔汉关。
遗事
作者：吴兆骞
朝代：清
体裁：七言律诗

夜雨挑灯到草堂，偶谈遗事一沾裳。南溟日月蓬莱外，东海楼船牛女傍。甲帐惟闻椎晋鄙，沧洲何处哭田王。鼎湖龙去无消息，目断神仙水一方。
邱中郎迟宴别
作者：吴兆骞
朝代：清
体裁：古风

华钟启未央，銮舆戒平旦。微风举翠华，澄霞照琼弁。林长羽骑疏，地迥鸣笳遍。天采散繁阴，绵羽流馀转。圣朝重明牧，介弟临淮甸。虎竹分壮图，樽酒延皇盼。微臣愧作颂，明义讵能展。
郊行赠雁群
作者：吴兆骞
朝代：清
体裁：七言律诗

城北城南千树林，断烟衰草日萧森。白山冰雪秋将暮，黑水风云昼欲阴。笼笛三年吹客泪，鸳机万里寄边心。招邀漫极江皋目，憔悴终伤泽畔吟。
郎公将还京师赋此奉送
作者：吴兆骞
朝代：清
体裁：七言律诗

西风吹雁满关山，愁见萧萧四牡还。横笛清秋萦客恨，衰杨明日为君攀。紫台霜露催征骑，丹阙星河启曙班。极目长陵天傺远，离心空望五云间。
都统郎公奉使塞外赋此奉赠二首·其一
作者：吴兆骞
朝代：清
体裁：七言律诗

清秋驿路净氛埃，落日鸣笳使者来。早拜千牛陪凤辇，新驱驷马出龙堆。旌飞杨柳城阴晚，帐拥芙蓉剑色开。多少冰天迁客泪，待君归奏建障台。
都统郎公奉使塞外赋此奉赠二首·其二
作者：吴兆骞
朝代：清
体裁：七言律诗

柘弓斜月绿弦鸣，珠服如星照玉缨。穿禁久分中贵宠，趋朝争识小侯名。每调生马期门出，独鞚轻雕傍辇行。知尔羽林誇健手，肯教驰射数边城。
酬子长见怀之作二首·其一
作者：吴兆骞
朝代：清
体裁：七言律诗

寒城愁眺塞天分，岁暮怀人渺白云。路绝紫关长望国，书来青海尚离群。冰河雁阵霜中断，雪碛雕声夜半闻。回首秋风燕市里，酒杯何日更同君。
酬子长见怀之作二首·其二
作者：吴兆骞
朝代：清
体裁：七言律诗

馆娃宫外石湖头，桂桨兰桡儗并游。岂意风尘淹绝塞，独将花月忆芳洲。龙山雨雪征人泪，鹤涧笙歌故国愁。何日刀环寻旧约，春江作伴逐沙鸥。
酬陈子长七夕见怀
作者：吴兆骞
朝代：清
体裁：七言律诗

毳幕寒生听雁过，一尊遥夜恨如何。空怜令节催愁切，无那穷荒惜别多。笛里风霜哀朔塞，桥边机杼望明河。凄凄白露松花水，千里相思只浩歌。
采莲曲
作者：吴兆骞
朝代：清
体裁：五言律诗

倚楫渌潭空，新莲相映红。折茎愁刺密，揽菂爱心同。锦缆明斜日，罗衣逐晚风。船回繁吹合，争入馆娃宫。
重阳夜送人西行
作者：吴兆骞
朝代：清
体裁：五言律诗

甫罢登高会，明星又别筵。怜予黄菊酒，送汝白狼川。永夜低银烛，严秋劲玉鞭。征途殊未极，应恨去经年。
野宿
作者：吴兆骞
朝代：清
体裁：七言律诗

猎罢班声夜碛空，千灯星乱拥元戎。金笳不动关山月，铁骑长寒海戍风。自是嫖姚雄塞外，空惭孙楚在军中。十年书剑长征惯，怅望深宵更倚弓。
金陵
作者：吴兆骞
朝代：清
体裁：七言律诗

汉家居重两京开，度邑龙盘实壮哉。黄屋切云双阙迥，朱门不夜五侯来。荡舟桃叶迎鸳袖，邀笛梅花近凤台。莫道江东非战地，徐常曾负折冲才。
金陵篇
作者：吴兆骞
朝代：清
体裁：古风

高皇昔日起西吴。手挟灵旗问独夫。既向龙沙开绝漠，遂来虎踞建神都。燕子二潮通海浪，鸿郎万雉俯江波。江波去去无穷已。城中宫阁参天起。鳷鹊连延抗碧台，凤凰䆗窱围玫戺。隐隐长桥水卧虹，沉沉华阙霞含紫。圆井春寒露索高，上林花隐风弦细。兰锜钩陈七宝鞭。深深紫袖写便姗。昼静烟花金殿杳，宵严钟鼓玉珂寒。七校队齐仙仗外，群公佩响翠华前。日丽朱城百万户，气迫皇图三十年。文皇为念边城苦。欲卧燕山留北锁。竟从鹿辂策关中，难仍牛首称天府。一自宸旒去紫台。遂令南内琐青槐。玉女窗寒风断续，景阳钟歇月徘徊。铜沟不腻红妆粉，金屋空馀乌韭苔。辘轳声断啼鸦晓。宫莎含日春秋早。兽环深闭寂难知，钩盾萧凉无复扫。时见朱樱荐寝园，独看碧草芜驰道。列圣相传海内平。侯家甲第起红尘。十二重楼连凤翼，三千复帐结鸿纷。香车半罨油幢暖，画阁全传水调清。舞爱弓腰碧繶转，歌残子夜玉钩明。绣户宵笼云母扇，晶盘晓进月儿羹。既倾燕尾临芳沼，还问桃根向石城。石城年少如鹰撇。腰下吴钩凝绀雪。挟妓酣歌玳瑁楼，挥鞭骄试金钱埒。檀槽拨软贴龙香，纻弦丝断施鸾血。独来陌上恣矜趫，放犬呼鹰乐未消。醉拭芙蓉轻一诺，笑掷珊瑚赌百骁。绛衫香袭浮云鞚，紫艾光承明月刀。明月高高照芳甸。泰淮宛转澄如练。汀上银沙写露华，堤连珍树吹花霰。锦缆风回榜唱微，兰桡波细箫声转。箫笳清吹满皇州。夹道芳尘掩画楼。睡鸭香浓初按茜，鸣蝉梳罢学藏钩。街喧兰叶迎珠勒，队籍桃花映绿韝。绿韝珠勒纷驰逐，谁知祸乱来相促。九逸惊从代邸来，三星更向东山簇。江表虽飞晋氏龙，中原已失嬴家鹿。竞傅宝雉集丹阳。南纪欣开司隶章。酒置新亭风己异，銮回旧内日重光。琅琊方拟戎衣定。仙人又进昭阳谶。马控青丝自寿春，鸱衔黄纸沈江乘。闻道哥舒已弃关，犹矜监牧能行阵。宫门不见几传烽。君王还狩豆田中。泪盈秋雁开黄帕，舰列晨凫渡阿童。郑畋迎銮思敌忾。伤心岂料成青盖。较战无闻朱雀航，负恩竟卖卢龙塞。拂庐罽幕遍京华。园庙萧条拥塞沙。轒辒乱度台城柳，觱篥寒摧上苑花。可怜坏道哀湍急。陊门夜静荒燐碧。雪暗焚宫泣玉床，风酸辞汉悲铜狄。黄头洗箭唱兜离。故老吞声泪绠縻。仁寿镜悬精卫怨，茂陵书去子规啼。金钗歌断临春阁。秋飙槐叶纷萧索。已叹三千落剑花，漫期十八开莲芍。回首南朝事惘然。月明麋鹿故宫前。独有石头春水碧，烟波夜夜送潺湲。
铜雀伎
作者：吴兆骞
朝代：清
体裁：五言律诗

井干倚清漳，朱颜送艳阳。繐帏春漠漠，陵树月苍苍。红断閒裙蝶，莺归罢笛床。遥思魏宫夜，歌舞奏名倡。
铜雀伎
作者：吴兆骞
朝代：清
体裁：五言律诗

愁杀望陵人，年年漳水滨。月沈银海雁，春断玉衣尘。理曲萦红态，凝妆掩翠颦。殷勤罗绮意，犹是昔横陈。
锦州道中登海边旧堡障台上有传烽桔槔
作者：吴兆骞
朝代：清
体裁：七言律诗

塞门东尽海天开，百战犹存堡障台。偃革十年閒斥候，传烽当日报蓬莱。龙山烧色连沙起，皮岛涛声蹴岸回。却望元戎开幕处，断垣零落使人哀。
长安有狭斜行
作者：吴兆骞
朝代：清
体裁：古风

三辅盛游侠，逐逐长安中。长安何翕赩，冠盖相纷溶。道逢两骄人，叩叩问何从。答言少年时，结交槐里翁。二十属期门，侍猎长杨宫。池阳宣曲间，日夕陪射熊。家本侠者徒，卖浆非鸣钟。一旦拜恩泽，磬折来群公。大息大长秋，小息右扶风。朱轩交华屋，宾御殊珑葱。善宦自有因，矩步非所容。佳丽及春妍，岁暮难为工。
长安道
作者：吴兆骞
朝代：清
体裁：五言律诗

驰道春风晚，长楸落日斜。按鹰来戚里，挟瑟向侯家。纨扇平阳月，珊鞭宣曲花。君王方好武，新拜李轻车。
长白山
作者：吴兆骞
朝代：清
体裁：五言律诗

陡悟雄东北，嵯峨俯塞州。迥临沧海曙，独峙大荒秋。白雪横千嶂，青天泻二流。登封如可作，应待翠华游。
长门怨
作者：吴兆骞
朝代：清
体裁：五言律诗

君王怜鬓发，弃妾在长门。自谢平阳舞，难邀复道恩。涂黄思故爱，破粉怨新痕。寂寂流苏帐，层楹又向昏。
闰三月朔日将赴辽左留别吴中诸故人
作者：吴兆骞
朝代：清
体裁：古风

蓟门三月柳堪折。玉关迁客肝肠绝。结束征车去旧乡，矫首天南恨离别。忆昨胥台事侠游。才名卓荦凌王侯。黄童雅擅无双誉，温峤羞居第二流。相将日向春江曲。阖庐墓前草初绿。綵鹢春风客似云，珠帘夜月人如玉。少年行乐恣游盘。夹道飞花覆锦湍。按歌每挟茱萸女，驻马频看芍药栏。筵前进酒题鹦鹉。一日声名动东府。拟从执戟奏甘泉，耻学吾丘能格五。去年谬应公车徵。骏马高台几度登。自许文章飞白凤，岂知谣诼信苍蝇。苍蝇点白由来事。薏苡偏嗟罹谤议。赋就凌云祗自怜，投人明月还相弃。身婴木索入圜门。白日阴沈欲断魂。北燕漫说驺生哭，东海谁明孝妇冤。衔冤犴狴悲何极。慷慨陈词对岩棘。幽怨空教托《楚辞》，严威竟已罹秦格。忽承恩谴度龙沙。边草茫茫去路赊。名列丹书难指罪，身投青海已无家。销魂桥畔谁相送。一曲芦笳自悲痛。皂帽惭非避世人，青山何处思乡梦。乡心日夜绕江干。江柳江花不复攀。万重关塞行应遍，十载交游见欲难。从此家山等飞藿。满眼黄云横大漠。自伤亭伯远投荒，却悔平原轻赴洛。一向冰天逐雁臣。东风挥手泪沾巾。只应一片江南月，流照飘零塞北人。
闰三月朔日将赴辽左留别吴中诸故人
作者：吴兆骞
朝代：清

蓟门三月柳堪折，玉关迁客肝肠绝。结束征车去旧乡，矫首天南恨离别。忆昨胥台事侠游，才名卓荦凌王侯。黄童雅擅无双誉，温峤羞居第二流。相将日向春江曲，阖闾暮前草初绿。彩鹢春风客似云，珠帘夜月人如玉。少年行乐恣游盘，夹道飞花覆锦湍。按歌每挟茱萸女，驻马频看芍药栏。筵前进酒题鹦鹉，一日声名动东府。拟从执戟奏甘泉，耻学吾丘能格五。去年谬应公车征，骏马高台几度登。自许文章飞白凤，岂知谣诼信苍蝇。苍蝇点白由来事，薏苡偏嗟罹谤议。赋就《凌云》只自怜，投人明月还相弃。身婴木索入圜门，白日阴沉欲断魂。北燕漫说邹生哭，东海谁明孝妇冤？衔冤犴狴悲何极，慷慨陈词对岩棘。幽怨空教托《楚辞》，严威竟已罹秦格。忽承恩谴度龙沙，边草茫茫去路赊。名列丹书难指罪，身投青海已无家。销魂桥畔谁相送，一曲芦笳自悲痛。皂帽惭非避世人，青山何处思乡梦？乡心日夜绕江干，江柳江花不复攀。万重关塞行应遍，十载交游见欲难。从此家山等飞藿，满眼黄云横大漠。自伤亭伯远投荒，却悔平原轻赴洛。一向冰天逐雁臣，东风挥手泪沾巾。只应一片江南月，流照飘零塞北人。
闺怨
作者：吴兆骞
朝代：清
体裁：五言律诗

楼外露初漙，红闺夜欲阑。风微银漏彻，月迥玉绳残。翠袂浮香薄，罗衾裛泪单。空将捣衣恨，迢递梦皋兰。
闻有家信遂成
作者：吴兆骞
朝代：清
体裁：五言律诗

遥传江上信，八月到燕京。故国经年别，乡书万里情。秋云低驿树，夕照下关城。极目天涯外，萧萧旅雁鸣。
闻溪声有感
作者：吴兆骞
朝代：清
体裁：五言律诗

何处溪流泻，潺潺听未穷。数声秋雨外，一道夕岚中。宁复逢渔父，空怜作塞翁。扁舟何日去，肠断五湖东。
阴常侍铿送别
作者：吴兆骞
朝代：清
体裁：古风

理舳临南浦，停镳送北征。可怜游宴地，还作别离亭。草歇吴洲晚，潮归扬子平。萧条随去雁，怅望抗行旌。新知空复乐，游子正含情。明月金樽掩，春风兰桨轻。思君怜楚调，寄远托秦筝。悠悠千里别，应悲李少卿。
阴沟关
作者：吴兆骞
朝代：清
体裁：七言律诗

重山千仞叠晴空，列栅当崖锁钥雄。牙帐别开龙碛外，岩疆更抱菟城东。数家烟火黄云暮，一片牛羊白草风。去去敢伤荒徼远，辽阳今已是关中。